text:
LESONA 3
Na Talitonu Raava iā Ieova
Seʻi faapea o lea e tatou te iai i Ieriko, o se aai i Kanana, ma e lē tapuaʻi ona tagata iā Ieova. O i inā sa nofo ai se fafine e igoa iā Raava.
A o laʻitiiti Raava, sa faalogo o ia i tala i le vaeluaina e Mose o le Sami Ulaula, ma le faasaoina o tagata Isaraelu mai i Aikupito. Sa faalogo foʻi na fesoasoani Ieova iā Isaraelu ia manumalo i taua. Peitaʻi, o lea ua faalogo nei Raava o loo nonofo Isaraelu e latalata ane i Ieriko.
Na puipuia e Raava sipai ona na talitonu o ia iā Ieova
I se tasi o afiafi pō, na ō atu ai ni tamāloloa Isaraelu se toʻalua e sipai i le nuu o Ieriko. Na ō atu i laʻua i le fale o Raava ma nonofo ai i inā. Peitaʻi, ina ua iloa e le tupu o Ieriko i le pō o loo iai nei sipai i le fale o Raava, ona ia auina atu lea o ana auauna e aumai nei tamāloloa. Sa faalafi e Raava i laʻua i le taualuga o lona fale ma fai atu i auauna a le tupu: ʻNa iai sipai i inei, ae ua leva ona ō ese ma le aai. E tou te maua atu lava i laʻua i le taimi lenei pe afai e tou te ō loa e tuliloa!’ E te iloa le māfuaaga na faalafi ai i laʻua e Raava?— Talu ai sa talitonu Raava iā Ieova, ma na ia iloa o le a foaʻi atu e Ieova le laueleele o Kanana i tagata Isaraelu.
A o leʻi ō ese sipai, na la folafola atu iā Raava o le a faasaoina o ia ma lona aiga pe a faaumatia Ieriko. E te iloa le mea na la faatonu Raava e fai?— Na la fai atu: ʻIa e ave le maea lanu mūmū lenei ma tautau i le faamalama o lou fale, ona faasaoina ai lea o tagata uma e iai i lou fale.’ Na usitaʻi Raava ma faia le mea na faatonuina o ia e fai. E te iloa o le ā le isi mea na tupu?—
Ina ua mavae ni nai aso, ona ō atu loa lea o Isaraelu ma savavali faataamilo i le aai o Ieriko e aunoa ma se pisa. Mo aso e ono, e faatasi i le aso ona latou faataamilo i le aai. Ae i le aso lona fitu, na faafitu ona latou faataamilo i le aai. Ona latou alalaga loa lea, ma ua solo i lalo e Ieova pā o Ieriko. Peitaʻi, e leʻi faaleagaina le fale na tautau ai le maea lanu mūmū i le faamalama. Po o e iloa atu le fale i le ata?— Ioe, na faasaoina Raava ma lona aiga.
O le ā e te aʻoaʻoina mai iā Raava?— Na talitonu Raava iā Ieova ona sa faalogo i le tele o tala mananaia e uiga iā Ieova. Ua aʻoaʻoina foʻi oe i le tele o tala mananaia e uiga iā Ieova. Pe e te talitonu iā Ieova e pei o Raava?— E mautinoa e te talitonu iā Ieova!


c: text/html

text:
Galea’i: Mana’omia se suiga tulafono uiga Falema’i
Na manino i le saunoaga a le afioga i le alii Senatoa ia Galeai Tuufuli i le taeao ananafi, e manaomia ona toe faia se suiga i le tulafono na faavae mai ai le falemai o le LBJ i Fagaalu, ina ia o gatasi le tulafono ma gaioiga a le falemai o lo o faia, ona o lea e fai mai le tulafono e fai fua talavai a soo se tagata, peitai o lea o lo o totogi e le atunuu tupe i le falemai.
“O lea e fai mai le tulafono e maua fua tautua i le falemai, ae o loo tatou silafia uma e le o tupu lena mea, o lona uiga, tatau ona fai sa tatou faaiuga mautu, aveese lena upu o le ‘maua fua o tautua’, ae sui i ai se upu ina ia talafeagai ma gaioiga a le falemai o loo faia,” o le saunoaga lea a le alii Senatoa ia Galeai.
O uluai saunoaga ia na faafofoga i ai le maota maualuga i le taeao ananafi, ina ua tatala le toe tauaofiaga o le nofoaiga lona 32 a le Fono Faitulafono mo lenei nofoaiga.
Saunoa Galeai, ua leai se vaipanoa o le atunuu e le faafofogaina ai le oi o tagata ona o siitaga a le falemai ua faia nei, peitai o le itu e ao ona manino, o le Komiti Faafoe lea o loo faatautaia galuega a le falemai, na tofia e le faigamalo a Togiola ma Faoa, lea o loo avea nei ma taitai o le malo.
Na toe faatepa foi e Galeai finagalo o le maota i le komisi lea na faia se suesuega e uiga i le falemai i le 2007, ma tuuina atu ai sa latou fautuaga i le Kovana ma le malo, e manaomia se suiga i le tulafono o loo faagaioi ai le falemai, ona o loo tauave pea e le tulafono i le taimi nei le faaupuga lea, e fai fua talavai mo le atunuu.
“O le faaiuga e faia e maota e lua mo se fautuaga tala feagai e tatau ona tuu atu mo le falemai, aua o tatou e fauina tulafono ae o le malo latou te faamalosiina,” o le saunoaga lea a Galeai.
O le aso Tofi nei lea ua faamoemoe e faia ai le uluai fonotaga faapitoa a le komiti o le falemai a le Senate, o sui o le Komisi na tofia e le kovana e vaavaaia le falemai, atoa ai ma le pulega atoa a le falemai, mo le talanoaina o le ripoti a le Komisi e faatatau i le falemai.
O le finagalo o Galea’i, e tatau ona fai muamua se feiloaiga a le komiti a le Senate ma le Komisi, ina ia mautu se fautuaga e uiga i le ripoti ao lei faia se finagalo a le maota atoa.
O le isi foi mataupu lea e finagalo Galeai e tatau ona talanoaina o le mataupu e uiga i le tulafono lea ua pasia e le faamasinoga maualuga a Amerika e uiga i le Obama Card Act.
“Ou te manatu e tatau ona tatou tapenapena ina ia fetaui lava le oo mai o le Obama Care Act i le atunuu ae ua mautu foi sa tatou faaiuga e fai,” o le saunoaga lea a Galeai.
Na lagolagoina e le alii Senatoa ia Lualemaga Faoa le finagalo o Galeai e uiga i le falemai.
Saunoa Lualemaga, o lea ua taoto le finagalo o le Senate e uiga i le pili na faaulu e Togiola, e toe faafoi atu ai le falemai i le malo, e ala i le faataape lea o le Komiti Faafoe, peitai i lona talitonuga, o se mataupu e lavelave tele lenei mataupu.
“Ua tatou ona tatou galulue i se auala e foia ai le faafitauli i le falemai, ua pagatia tele le atunuu,” o le saunoaga lea a Lualemaga.
Na lagolagoina foi e le peresetene o le Senate ia Gaoteote Palaie Tofau le finagalo a alii Senatoa, ina ia galulue le maota e saili ni fofo o faafitauli o loo tulai mai.

robotstxt: allowed

filter: keep


text:
TALA OLE GAFA OLE AIGA O SA-LEVALASI
14. Usu Tui-Fiti ia Si’uuilasisifo le alo o Tui-Atua Puluitua faae’e le gafa fotuai mai o Fata (tama: Suafa “Fata” o Lotofaga le Aiga Salevalasi).
O Fata lenei na malaga ma ona matua i Fiti a’o ititi lava o ia. A’o faae’e le va’a e malaga ai Fata ma ona matua. Ona si’i atu lea ile va’a o le tama, ua ta’ai ile la fala ole va’a, maua ai le suafa “Ta’ai” e fa’amanatu ai le ta’aiga o Fata ile la fala o lo latou va’a ma ona matua. Ua matua le tama a’o iai i Fiti, ona manatu lea o Fata e fia malaga mai i Samoa, ona malaga mai ai lea. Ua sau le malaga taunu’u i gatai o Mulifanua, ona alu a’e lea ua moe ile fuefue. Ua ala a’e ua maua lona igoa o “Fatamoeilefuefue”. Ona alu ai loa fa’atu ile tuasivi o A’ana, o ala ai le malaga mo Atua. Ua alu le malaga i Atua, ona moe lea i gauta o Tuamasaga, ua moe ile pogati ole la’au, maua ai lona igoa, o “Fatamoepogati”. O alu pea le malaga ua taunu’u i gauta o Saoluafata ona moe ai lea. Ua le moe nei Fata i lalo, a ua moe ile tumutumu o le niu, ua ala mai ua maua lona igoa o “Fa’amoeta’ale”, po’o “Fatamoeuaniu”. Ua alu pea le malaga ona moe lea ile Vaimauga ua ta’ua ole Mafa. Ona usu ai lea ia Maugaoalii, faae’e le gafa o Puatau. Ona alu ifo lea ua nofo ile nu’u o Etemuli ona usu gafa ai lea ia Sinasinavaiao le alo o Tui-Atua Fogalepulu, faae’e le gafa o Fata (ii)
15. Usu Fataigoatele ia Sinasinavaiao le alo o Tuiatua Fogalepulu faae’e le gafa, o Fata (ii) – (tama).
Ona o ifo lea o Fataigoatele ma lona atali’i o Fata (ii), i tai ile ele’ele ua ta’ua o Mulifusi ma Tanumaleu i aso nei. O nonofo ai tagata Fiti. Ole tama’ita’i o Fulu’ula-ale-matoto o le ilamutu o Tui-fiti. Ua taunu’u nei iai Fataigoatele ma lona atali’i o Fata (ii), mulimuli ane Fatalevave. Ona fai atu lea o Fataigoatele ile tama’ita’i o Fulu’ula-ale-matoto , “Oi fea o iai tagata ole nu’u? “ Ae tali mai le tamaita’i, “O la ei uta.” Ona fai atu lea o Fataigoatele i le tamaita’i, “Tu’uatu lo’u atali’i lua te nonofo atu, ae sei o’u alu I uta e su’e mai tagata ole nu’u. Ona alu Ioa le o Fataigoatele, ae tu’u lona atali’i o Fata (ii) e nonofo atu ma Fulu’ula-ale-matoto. Ona ma’itaga ai lea o le tamaita’i o Fulu’ula-ale-matoto ile tama o Fata (ii) le atali’i o Fataigoatele. Ona igoa ai lea ia Fatalevave, ona ole vave ona ma’itaga ai le ilamutu o le Tui-fiti ia Fata (ii).
16. Usu Fatalevave ia Fulu’ula-ale-matoto fotuai mai 1. Mulisepu po’o Leu (Teine)
Ole tamaita’i lenei o Fulu’ula-ale-matoto, o lana masani a pe le tai ona alu lea i lalo ole to-sua ua moe ai. Ona a pe le tai, ona matu lea ole alititai ole to-sua. A sua mai le tai, ona lofia foi lea le alititai ole to-sua. E mafua ai le muagagana e fa’apea, “ua ala mai foi le tamaita’i na moe ile aliti ole tai.”
17. Usuia Mulisepu/ Leu e Matasepu o Lepā fotuai mai o Tauili’ili (tama), ma Talalaufala (Teine).
Ona tofia lea o Tauili’ili e lona tama, e alu i Amaile e tapega le a’ai e taunu’u iai le Alii o Aiga.
18. Usuia Talalaufala e Tui-Atua Fa’asoutele o Ti’avea fotuai mai o Fililesalue (Teine)
19. Usuia Fililesalue e Leali’ifanovalevale o Palauli fotuai mai o Popoai (Teine), ma Taufaito’a (Teine).
O le alii Toga sa tautuaina Leali’ifano. Na avane e Leali’ifano e fa’ataunu’u ai le gafa, ona ua matua le Ali’i (Lealiifanovalevale). Ole aganu’u ma agaifanua a Toga. A soifua mai lau ulumatua o se tama’ita’i (teine) ona momoli lea ile Tui-Toga, o lau taulaga ile galuteine ole Tui-Toga. Ole ala lea na momoli ai i Toga Popoai ma Taufaito’a e lo la tama.
20. Usuia Popoai ma Taufaito’a e Tui-Toga (VIII) fotuai mai o Togialelei, ma Tuiavi’i (ia Popoai) ma Puipuifatu (Taufaito’a) – (Maliu Togialele ile fuatau mai Savai’i, e le’i usu gafa)
Ona te’a lea o Togialelei ma Tuiavi’i i Fiti, ae nofo Puipuifatu ole Tui-Toga. Ua mavae aso e tele ona te’a mai lea o Togialelei mai Fiti, ua faoa le Tui-Toga mai ia Puipuifatu na tofia e lo latou tama. Ona filifili ai lea o Popoai ma Taufaito’a po’o ai so laua e maliu i Toga, ona maliu ai lea o Taufaito’a ma le fuatau i Toga. Ua lalata i fanua o Toga le fuatau, ona fa’asaga lea o le fana a Tofele ile lagi. Ua fana le u ma ua pa’u tonu ifo ile tumua’i o Togialelei ma maliu ai. Ona te’a mai lea o Tuiavi’i mai Fiti ua maliu lona uso o Togialelei ile fuatau mai Samoa. Ua sauna foi Tuiavi’i e malaga mai i Samoa, e sa’ili lona aiga i Atua. Ae fa’apea atu le Pipili aua ete alu. O lou uso lena e tanu ile oneone ole matafaga, ua oti ile fuatau mai Samoa. Ona eli lea i luga e Tuiavi’i lona uso, ua ave i uta ma tanu lelei ai. Ona a’au mai ai lea i Samoa e sa’ili lona aiga i Atua.
E taunu’u mai le ausaga a Tuiavi’i i gatai o Apia, o to’o atu le va’a a alo o Sina. Ona fesili lea iai o Tuiavi’i po’o fea a to’o iai lo la va’a? Ae tali mai Le’uli ma Le’efu o la’ua e o e seu. Ona fai atu lea o Tuiavi’i ea pe’a tu’u o la igoa o Le’uli ma Le’efu, ae suafa le tasi ia To’omalatai, a’o le tasi ia Seumanutafa e manatua ai lenei taeao ua o tatou feiloa’i ai ona ua tauesea mai le ausaga. Ona fa’aigoa ai lea o lea ele’ele oi Apia o “Tauesea”. Tauese le ausaga a Tuiavi’i. O lo’o ta’ua fo’i ole Foifale o Salevalasi. O lo’o ala’ala ai Tamaseu ma Faualo.
21. Usu Tui-Toga Puipuifatu ia Pulu-mata-moana le alo o Hulu-a-talala o Toga fotuai mai o Manaia, ma Faisautele (tama).
O le tasi o taofi ile gafa lea e fa’apea ole usuga lea a le Tui-Toga ia Painu’ulasi le alo ole Tuimanu’a fotuai mai ai le teine o Vaetoefaga ma lona tuagane o Ulualofaiga.
22. Usu Tui-Toga Faisautele ia Si’ueatausilinu’u, po’o Painu’ulasi le alo o Tui-Manu’a fotuai mai o Fa’aulufanua, ma Ulualofaiga ( Talamaivao).
Ole tamaita’i lenei o Si’ueatausilinu’u, po’o Painu’ulasi fo’i, na feavea’i e Aumua ma Olotua o Fagaloa e sa’ili ai so la’ua ali’i. Ua so’o Ali’i o Samoa e le alo le tamaita’i. O lea na malaga ai Aumua ma Olotua ma Si’ueatausilinu’u i Toga, maua ai le tasi igoa o Si’uea o tausilinu’u, po’o Painuulasi fo’i. O le ali’i la lenei a Aumua ma Olotua o Ulualofaiga.
23. Usu Tui-Toga Fa’aulufanua ia Taupoimasina le alo o Lefono o Lealatele Savai’i fotuai mai o Vaetoeifaga (teine).
O Vaitoeifaga ole suli o Tui-Toga Puipuifatu, O Tui-Toga Puipuifatu o lona alo Tui-Toga Faisautele, o Tui-Toga Faisautele o lona alo Tui-Toga Fa’aulufanua le tama o Vaetoeifaga le Tina o Salamasina.
24. Usuia Vaitoeifaga le alo ole Tui-Toga e le Tuia’ana Tamalelagi o Leulumoega fotuai mai o Salamasina (teine: ma le ulua’i Tupu Tafa’ifa o Samoa).
Ole tamaita’i lenei o le uluai Tupu Tafa’ifa o Samoa. Ole Tui-A’ana, Tui-Atua, Vaetamasoali’i, ma le Gatoaitele. Ole tama o Tuia’ana Tamalelagi o Tuia’ana Tagaloa Selaginato ma lona tina o Vaetamasoa le alo o Sanalala Le Manu’a ia Gatoaitele le suli o Malietoa La’auli. Ole alo o Tuia’ana Tamalelagi ia Tuitogama’atoe na toe faa’au’au ai le suafa ole Malietoa ia Taulapapa. Ole Sa’o tama’ita’i fo’i lenei o Aiga Salevalasi o Tuitogama’atoe. Ole alo o Tuia’ana Tamalelagi mai lana usuga lona tolu ia Umalau le afafine o Lilomaiava Seve of Safotu fotuai mai ai le tama o Peseta le fa’avae ole Aiga Sapeseta i Savaii. O lona atali’i ulumatua mai lana usuga muamua ia Namoaitele le alo o Folasaitu i Faleata fotuai mai le tama o Tuala, ole ali’i o aiga ma le fa’avae ole Aiga Satuala. A’o lana usuga mulimuli lona sefulu ia Vaetoefaga le alo ole Tui-Toga fotuai mai ai le teine o Salamasina le ulua’i Tupu Tafa’ifa o Samoa ole Aiga Pa’ia o Salevalasi. o Aiga e lua nei o Samoa, ole Aiga fa’alagilagi le Aiga Satuala ma le Aiga Pa’ia o Salevalasi.
25. Usuia Salamasina le ulua’i Tupu Tafa’ifa e Tapumanaia Tonumaipe’a le atali’i o Tonumaipe’a Saumaipe’a o Satupa’itea fotuai mai o Fofoaivaoese (teine), ma Tapumanaia (ii) po’o Tapusatele (tama).
Sa ta’oto gasegase ole tupu o Salamasina i Lotofaga. Ua vaivai o le tupu, ua potopoto Tumua ma Aiga. Ona fai lea o mavaega a Salamasina ia Aiga ma Tumua. O Papa tu’u atu e tausi aiga e iai ua Pa’ia o le Aiga o Sa-Levalasi ma Le Aiga Sa-Tuala, ma latou toga ua pa’ia i le igoa o le ‘Pulu’ ma le ‘Leuleu’. AIGA E LUA O SAMOA. O Tapumanaia (ii) lea na ave i Falealili e Elipo ma Tauanu’u e fai ma o la ali’i ma faae’e iai o la Ao ole Satele, o Satele Tapumanaia (ii) po’o Tapulesatele. Ae fa’asolo pa’ia ma Papa ole Tupu ile ulumatua le teine o Fofoaivaoese.
26. Usuia Tuia’ana Tuiatua Fofoaivaoese e Tauatamainiula’aita le alo o Valasi-i-Ologa ole Aiga Tonumaipe’a o Satupa’itea fotuai mai o Taufau, Sina, ma lo la tuagane o Asomua-lemalama.
O Tuia’ana Tuiatua Taufau lenei na tafea lana utu, ina ua finagalo iai e soso’o lana nofoaina ile Tuia’ana Tuiatua, i lona uso o Sina ma le tama o Faumuina. E mafua ai le muagagana e fa’apea,”Ua tafea le utu a Taufau”. Na usu Tauili’ili i Papa ia Taufau fa’ae’e le gafa o le ali’i o Tupuivao. O le tala i le ali’i lenei o Tupuivao e fiafia tele i le faiva o le seu lupe. Ua o’o ina vaivai le gasegase o lona tina le Tupu o Taufau, ona alu lea o le savali ia Tupuivao e sau ua vaivai le gasegase o lona tina le Tupu, ae le sau lava, ma lana upu e fa’apea “E le mafia ona ou alu atu se’i o’u talia lupe o maunu”. Ona to’atama’i ai lea o lona tina o Taufau. Ua fai atu ia Tumua ma Aiga, “Ua agaleaga la’u tama ia te a’u, ae ia outou fa’alogo mai i la’u upu. 0 le a tafea la’u utu, ae o le a au le utu a lo’u uso o Sina.”
27. Usuia Tuia’ana Tuiatua Sina e Tito’iaivao o Faleatiu fotuai mai o Tuia’ana Tuiatua Faumuina Le Tupufia (tama)
O Tuia’ana Tuiatua Faumuina lenei na mana’o e malaga i Tutuila e a’ami lona uso taufeagai o Tupuivao o lo’o aunu’ua ai (fa’asala). Ona malaga ai lea o Manalelei mai Leulumoega i lona aiga i Lotofaga e totoma, e mana’o Tuia’ana Faumuina i se I’e (toga) e alu ai lana malaga e a’ami Tupuivao. E malaga Manalelei e totoma o mamafa i lona ma’itaga. Ona to’ai lea o Manalelei ia Tupuola i Tanumaleu. Ua taunu’u Manalelei ona fai ai lea o lo la ava ma Tupuola, o le ava o le feiloaiga. Ua uma lo la ava, ona fono lea ile ti. Ua uma ona fa’amatala lea e le tamaita’i ia Tupuola le auga o lana malaga, ona e fia malaga lona ali’i o Tuia’ana Faumuina e a’ami Tupuivao o fa’asala i Tutuila, ae leai se toga e ave ai le malaga a lona ali’i. Ua toe pau lava ia o mea o lo’o ile Tuia’ana ua sau ma ia, ole mutia ma le ma’a. Ona soisoi loa lea o le ali’i o Tupuola ma fa’apea atu, a! matua leo malie lau tala. O le’a fo’i le malaga a le tamaita’i o Manalelei, ona fai ai lea o a la upu ma Tupuola. Ona fa’apea atu lea o Tupuola ile tamaita’i, sauia o lea tu’u lou igoa o Manalelei, ae o le’a e igoa ia “TALALEOMALIE” ona ole “malie o lau tala” i mea na’e sau ma oe. O I’e ia e lua, ole I’e e ave ai le malaga a lou ali’i i Tutuila. Ole tasi I’e, ole I’e o le nofo a lou alo. A alo oe le tamaita’i ona fa’aigoa lea ia “FONOTI”, e manatua ai lo ta’ua ava na sei “FONO NEI ILE TI”. Ua uma lo la ava taumavae ua fono fo’i ile ti. O le masani a Samoa i’na ona po, e fai umu ti. Ole fa’avevela o lau mai le ti-vao ona lafo lea iai. E pei ole masi ulu, pe ole masi fa’i fo’i. Ae ui lea!. Ona folo loa lea e Tupuola le Papa ole Tuia’ana na avatu e Manalelei, maua ai le igoa o Tupuola “Tupuolafolopapa”.
O le fai’a a Tupuola ma Manalelei, Na usu Tuiavi’i ia Letele-o-Talaia le alo o Mata’afa i Ululoloa Faleata fa’ae’e le gafa o Taua’aletoa, ma le teine o Unusialetoa. Usuia Unusialetoa e Malietoa Sa o Mulifanua fa’ae’e le gafa o Togia, Ifopo, ma le teine o Aloalonei. Usuia Aloalonei e Vaovasa o Gataivai Savai’i fa’ae’e le gafa o Manalelei po’o Talaleomalie. Taua’aletoa na usu ia Falenaoti Lelasiu’uila (Fufeai) le alo o Tauili’ili o Amaile Aleipata fa’ae’e le gafa o Tupuola, Tago, ma Pafuti le teine.
28. Usu #1 Tuia’ana Tuiatua Faumuina Le Tupufia ia Manalelei po’o Talaleomalie le alo o Vaovasa o Gataivai Savai’i fotuai mai o Fonoti (tama ulumatua: Ole Ali’i o Aiga ma le Tupu Tafa’ifa o Samoa).
O Fonoti le Tupu Tafa’ifa o Samoa, ole Tui-A’ana, Tui-Atua, Vaetamasoali’i, ma le Gatoaitele, mai le “taua ole Paegauo” po’o le “taua ole Tupufia” a Fonoti ma ona uso taufeagai o Va’afusuaga Tole’afoa ma le teine o Samala’ulu ona ua fia tupu uma, ma na manu malo ai Fonoti. Ole tofiga ole Malo ole tupu o Fonoti: (1) Fa’alupega Aoao O Samoa: Tumua ma Pule, Itu’au ma Alataua, Aiga ile Tai ma le Va’a o Fonoti. (2) Te’o: O oe o le Anava o Taua, Ma lou Manu Samoa. (3) Fia’aitagata: O au Suafa ia o Fatialofa, ma Auelua. O le a fai i la’ua ma Tulauniu o Atua, Punefu o Atua, To’oto’o o le Tuiatua. (4) Mata’utia: O le Va’a o Fonoti, O le Malu o Ma’auga o Leulumoega, ma Lalogafu’afu’a, Lufilufi. Fea, o le Va’a o Fonoti, O fea fo’i e Fa’aopea ia Atua le Fauono. (5) Molio’o: O oe o le Va’a o Fonoti, O oe o le To’o o le Fua. (6) Leutele; (Falefa), O oe o le A’ai o le Tupu o Fonoti. Falefa (District); Sanone, Gagaemalae, Saleapaga, Sagapolu, Falevao, Sauago, Saletele, Uafato. (7) Tofaeono: E Ono Pou o Lufilufi, Fitu ia te oe. E Iva Pou o Leulumoega, Sefulu ia te oe. E Fitu Pou o le Malietoa, Valu ia te oe. E Tolu Pou o Satunumafono, Fa ia te oe. (8) OLe Va’a o Fonoti: Samamea, Ma’asina, Lona, Taelefaga, Salimu ma Ma’auga, Musumusu, Falefa, Sanone, Gagaemalae, Saleapaga, Sagapolu, Falevao, Sauago, Saletele, Uafato, Lalomauga, Manunu, Faleapuna, Lufilufi, Saluafata, Fusi, Salelesi Safanua, Fagaloa, Solosolo, Luatuanu’u. (9) Tumua o Asiata: Ole a Falefa Tumua ia te oe-Sa’iliga Malo o Asiata ia Fonoti. (10) Ole Mavaega a Fonoti le Tupu Tafa’ifa ma lona uso; “O Papa e fa, O Le A Ia Te A’u Ma La’u Fanau, A’o Le Ao ole Tonumaipe’a mo oe Tole’afoa Ma Lau Fanau”
29. Usu #1 Fonoti le Tupu Tafa’ifa ia Fuatino le alo o To’alepaiali’i o Satapuala ole Aiga Satuala fotuai mai o Muagututi’a (tama ulumatua: Ole Alii o Aiga).
Ina ua gasegase le Tupu Tafa’ifa o Fonoti i Mulinu’u Lalogafu’afu’a ma Sepolata’emo, sa malaga atu le tama o Aputiputiatoloula ma lona tina o Melegalenu’u e asi le fa’atafa o Fonoti le Tupu, ma sa fa’apea lava fo’i le tele o le atunu’u sa gasolo i ai i le taimi lea. Fai mai sa potopoto ai Tumua e lipoi le gasegase o le Tupu. Na i ai fo’i Fuatino le masiofo a le Tupu fa’atasi ai ma lana tama o Muagututi’a le atali’i o Fonoti.
Ua Sa le Sami, Sa le Vao, Sa le Vanimonimo, Ua Pa’ia le Ele’ele. E Sa se isi ona pisa. O tama la nei o Muagututi’a ma Aputiputiatoloula, ua tusa ua ta’i iva o la tausaga le matutua, Ua o i fafo o le maota ma ta’aalo ai ma pisa e pei ona masani ai tamaiti. Sa le lelei i le fa’alogo a Tumua le pisapisao o tamaiti, ona isa lea e Tumua pe ua taofi fo’i. “Sole, aua le pisa o oulua gutu. E te lua iloa lea e fa’atafa le Tupu. Va’ai e leai se isi e toe pisa o la e tapua’i Tumua”. E maua ifo i le fa’afofoga a le Tupu le sai lea a Tumua, ona ia fesili lea: O ai ea na tamaiti e pisa? Ona tali lea o Tumua: O le ali’i lava lea o Muagututi’a ma Aputiputiatoloula, o fanau a Fuatino ma Melegalenu’u. Ona malele mai lea o le Tupu e fa’apea: Tumua, malie lo outou finagalo, aua le ta’ofia tamaiti ua fa’ato’a feiloa’i le uso. E ta’aalo tama a’o se uso. Na ioe Tumua i le malelega a le Tupu e fa’apea: Muagututi’a, O le a e alu ma lou Muagututi’a, ma lou Fuatino, ma lou Faumuina ma lou Melegalenu’u. E te nofo i Mulifusi. E te tua ia Sa-Tuala, ae tausi oe e Leulumoega. Aputiputiatoloula, O le a e fo’i oe ma lou Muagututi’a ma lou Fuatino, ma lou Melegalenu’u ma lou Faumuina, ma lau igoaipu o le Fetaia’imauso, e fa’amanatu ai le aso lenei fa’ato’a fetaia’i ai oulua le uso. Ae mulimuli ane ua mana’o iai lona tama o Tau’iliili ile igoaipu ma ia fa’apea atu ai i lona atali’i: Aumai lau igoaipu o le Fetaia’imauso ma a’u, ae avatu la’u igoaipu o le Fonofili ma oe. Ole ala lea ole taumafa o Tau’iliili ile igoaipu ole Fetaia’imauso, aua o le igoaipu na aumai i le Tupu.
30. Toe usu #2 Fonoti le Tupu Tafa’ifa ia Taeleasa’asa le alo o Tautaiolefue o Tufulele ole Aiga Satuala fotuai mai 0 Falenaoti (teine).
O Falenaoti lenei o le Sa’o tamaita’i ole Aiga SaTuala i Savai’i. E ta’ua fo’i o le Maopu o Tuala ma Sala.
31. Usu #1 Muagututi’a ia Poto le alo Amituana’i Manaia o Si’ufaitoto’a i Faleata fotuai mai o Seutatia (teine ulumatua: ma le Feagaiga ale Aiga).
Ole Mavaega a Muagututi’a ia ala’ala Seutatia ile Maota ile Mulinu’u, e iai ona ala’ala le suafa Seutatia ile Mulinu’u Lalogafu’afu’a ma Sepolata’emo e o’o mai i aso nei.
32. Usuia Seutatia e Lilomaiava Nailevai’iliili Vae-ole-nofoa-fia o Sagafili (Satuimalufilufi) fotuai mai o Nofoatolu Lilomaiava Vaeolenofoafia (tama: Ulua’i suafa “Nofoatolu” i Luilufi Atua).
Ole ulua’i suafa “Nofoatolu” o Lufilufi lea na fa’aee ile Maota o Mulinu’u Lalogafu’afu’a ma Sepolata’emo i Lufilufi o Tumua Atua. E fa’amanatu ai le usuga lea a Seutatia ma Lilomaiva Nailevaiiliili Vaeolenofofia – Satuimalufilufi. Ole uiga o le Nofoa-tolu po’o le Vae-ole-nofoa-fia e fa’amanatu ai ia suafa ole Lilomaiava i afioaga nei e tolu fa’apea (1.) Ole suafa Lilomaiava i Palauli i Vai’iliili, (2.) Ole suafa Lilomaiava i Sagafili, po’o Satuimalufilufi, (3.) Ole suafa Lilomaiava i Finao i Safotu i Savai’i.
33. Usu Nofoatolu Lilomaiava Vaeolenofoafia ia Sinaivaiana le afafine o Va’afusuaga o Faga i Savai’i, fotuai mai o Fonoti Nofoatolu Laufeti’iti’i (tama).
O Lilomaiava Vae-ole-nofoafia Nailevai’iliili ole suli o Tuiavi’i, na usu #1 Tuiavi’i ia Siaposuisui fotuai mai Tuifa’asisina. Tiumalumatua, Tiumalu-ma-Lilomaiava, Lilomaiava Vae-ole nofoa-fia Nailevai’iliili na usu ia Seutatia o Mulinu’u i Lufilufi, fotuai mai o Nofoatolu Lilomaiava Vaeolenofoafia na usu ia Sinaivaiana fotuai mai o Fonoti Nofoatolu Laufeti’iti’i.
34. Usu Fonoti Nofoatolu Laufeti’iti’i ia Va’asa le alo o Fiame Muagututi’a le Sa’ofa’apito ma le Aiga Pa’ia o Salevalasi i Lotofaga Atua fotuai mai o Fonoti Oliovaigafa, Ti’auliva’a, ma Lagouta (teine). [Fonoti o Lotofaga Atua]
O Va’asa o le alo o Fiame Muagututiá, ole tasi ole to’afa o lo’o fa’alupe nei i Lotofaga o “Alo-tau-tino ole Sa’ofa’apito ua Fiame”. Ole to’afa lenei e filifili po’o ai so latou suli e nofoia le suafa Fiame, pe’a avanoa. Na usu Fiame Muagututi’a ia Masu le alo o Sitagata Timalesa o Lotofaga fotuai mai o Leaegalesolo (tama), Fuiava’iliili (tama), VA’ASA (teine), ma Va’aloa (teine). O le Mavaega a Fiame Muagututi’a Le Sa’ofa’apito o le Aiga Pa’ia o Sa-Levalasi i Lotofaga Atua, E na’o i la’ua teine o Va’asa: Fonoti, ma Va’aloa: Fiame na tofia e alaala (Maota) i gatai’ala i Mala’e i Mulifusi ma Tanumaleu, po’o le Malae o Papa o le Aiga Pa’ia o Sa-Levalasi i Lotofaga Atua.
35. Fonoti Oliovaigafa na ai ali’i mai ia Molio’o ma le Ailaoa e fai ma o latou Ali’i e iai le ulua’i Suafa Fonoti sa ala’ala i lona maota o ‘Vainiu’ i Faleapuna. Na maliu ai lava le Ali’i ma sa lagomau ai lava. E pa, e leai sona suli.
36. Usu Nofoatolu Ti’auliva’a (i) ia Tamasailau le afafine o Lualemana o Asu i Tutuila, fa’aee le gafa: o Nofoatolu Ti’auliva’a (ii).
37. Usu #1 Nofoatolu Ti’auliva’a (ii) ia Sologaliua le afafine o Sialega o Nu’uuli i Tutuila, fa’aee le gafa: o Fonoti Nofoatolu Fata (tama: ulumatua ‘O le Alii o aiga’), ma Taelimu (teine).
38. Toe usu #2 Nofoatolu Ti’auliva’a (ii) ia Timaima le afafine o Lolo Salulu o Salani i Falealili, fa’aee le gafa: o Nofoatolu Tamasipani (tama), ma Fualeva (teine).
39. Toe usu #3 Nofoatolu Ti’auliva’a (ii) ia Sina le afafine o Gaugau i Sapapali’i, fa’aee le gafa: o Nofoatolu Salatielu (tama), ma Nofoatolu Fata (tama).
40. Usu Fonoti Nofoatolu Fata ia Teoteo Taufagalupe le afafine o Seinafolava i Lotofaga, fa’aee le gafa: o Fonoti Teoteo Tuipu’avai (tama).
41. Usu Fonoti Teoteo Tuipu’avai ia Saumaloto le afafine o Tuala Tamalelagi o Safa’atoa i Lefaga, fa’aee le gafa: o Muiamana (teine: ulumatua ‘Feagaiga a le aiga’), Fonoti Tuala Sola (tama), Gauifaiva Samuela (tama), Poto (teine), ma Fipe (teine).
42. Usuia Muiamana e Teleso o Si’umu, fa’aee le gafa: o Fonoti Pua’a (tama), Lasela (teine), ma Leota Tafilipepe Ioane (tama).
43. Toe usuia Muiamana e Tafea Elise le alo o Lupe Tafea Tuai’ipuniu ma Fonoti Le Taupe Tuipalepale o Matatufu Lotofaga, fa’aee le gafa: o Tafea Lomano Maioa (tama).
44. Usu Tafea Lomano Maioa ia Anne Vaelua Brown le afafine o Tuimanu’a Alexander Brown o Ti’avea Aleipata, fa’aee le gafa: Ola Mika Brown (tama), Fonoti Mata’utia Ioane Brown (tama), Tasala Brown (tama), Bella Brown (teine), ma Fiava’ai Brown (teine).
45. USU HON FONOTI MATA’UTIA IOANE BROWN ia LUISA le alo o L.M.S. Pastor Rev. Ieremia Manulesa FS Mata’utia Tuala o Sataua, Lealatele, Leauva’a ma Amoa i Savai’i ma Upolu, fa’aee le gafa: o Uatogitau Alosio Fonoti Brown (tama), Fonoti Letaupe Ioane Jr Brown (tama: Fonoti Le Taupe o Matatufu 1953), 46. FONOTI INU SAUFO’I BROWN (tama: Fonoti o Lotofaga Atua 1975), Hon Teoteo Asiasi’au Tiatia Sauso’o Fonoti Brown (tama: Faipule ole Malo 1973/1984), 47. FONOTI TUALA LE SA’OALII KAMILO BROWN (tama: Ole Sa’oalii o Satuala 1963, ma Fonoti o Lotofaga Atua 2003), Falesefulu-o-TualamaSala Judith Fonoti Brown (teine), Lili’i Sae Benedict Fonoti Brown (tama), Lemalu Galusina Lalogafau Lui Paulo Asalemo Fonoti Brown (tama), Sailivao Peter Fonoti Brown (tama), Feiloa’ivao Paulo Fonoti Brown (tama), Tagaloamamana Inu Tulo Fonoti Brown (tama), ma Samala’ulu Otila Fonoti Brown (teine).
O LE FIAME LE SA’OFA’APITO MA LE AIGA PA’IA O SALEVALASI I LE MALAE O LOTOFAGA I ATUA
Na ta’oto le fa’atafa o le Tupu Tafa’ifa o Salamasina ile Malae o Mulifusi i Matafagatele, ua ta’ua nei ole Malae o Lotofaga i Atua i aso nei. Na to’ai le toma’aga a Manalelei Talaleomalie ia Tupuola Folopapa i Tanumaleu, ole Malae ua ta’ua o Lotofaga i Atua i aso nei. Ona o’o mai lea ile taimi o Fiame Muagututi’a o ia lea na fa’ato’a sa’ofa’apito ole Malae ua ta’ua nei o Lotofaga i Atua, le Maota o Fiame le Sa’ofa’apito Muagututi’a o Lotofaga Atua. Ole Malae ole fa’autugatagi.
O le ulua’i Fiame o Ufui’avaopupu i Tanumaleu po’o le Malae o Lotofaga i Atua lea ua ta’ua ai nei, na usu ia Levalasi le alo o Tapu o Letaupe i Mata’tufu, fotuai mai o alii nei o Tuiatua, ma le alii o Muagututi’a lea na soso’o ma lona tama ile nofoia ole Fiame. O Fiame Muagututi’a na si’í e Mata’tufu i lalo i Matafagatele, o le ala lea ua ali’i ta’i ai ia Fiame ma sa’ofa’apito iai e o’o mai ile taimi nei ile Malae o Lotofaga i Atua. O ulua’i sa’o sa ala’ala i Tanumaleu lea ua ta’ua nei ole Malae o Lotofaga i Atua, o Tupuola ma Seinafolava. O lo la fa’alagina e fa’apea: Afio mai e na ulua’i sa’o Tupuola ma Seinafolava, Afio mai le fale agafulu o Fiame, Afio mai le falevalu o Seinafolava, Afio mai fa’aulu’ulu Teoteo ma Tumanuvao, Afio mai le ali’i ole ao le tupe na tago’esea Amituana’i, Maliu mai ali’imau o faleupolu Fa’atili ma Lemauga, Susu mai Sitagata ma le va’á na taumualasi ma le aiga Sasitagata, mamalu mai le faleatua.
Gafa o Fiame Muagututi’a le Sa’ofa’apito male Aiga Pa’ia o Salevalasi Lotofaga Atua:
Usu #2 Tuiavi’i ia Leteleotalaia le afafine o Mata’afa i Ululoloa faaee le gafa o Taua’aletoa (tama), ma Unusialetoa (teine).
Usu #4 Taua’aletoa ia Falenaoti le afafine o Tauilili i Amaile faaee le gafa o Tago (tama), Tupuola (tama), ma Pafuti (teine).
Usu Tupuola ia Lifuti le afafine o Loai i Lotofaga, faaee le gafa o Seigafolava (tama).
Usu Seigafolava ia Taufagalupe le afafine o Leilua i Sagone, faaee le gafa o Samatau’a Siolosega (tama).
Usu Samatau’a Siolosega ia Sivaenae le alo o Po’elaga i Lepa, fa’aee le gafa: o Fiame Ufi’avaopupu (tama: Ole Ulua’i Fiame o Lotofaga), ma Taufau (teine).
Usu Fiame Ufi’avaopupu ia Levalasi le alo o Tapu o Letaupe i Mata’tufu, fa’aee le gafa: o Tuiatua (tama matua: O le Alii o Aiga), ma Muagututi’a (tama: o Muagututi’a lea na suafa ia Fiame o Lotofaga Atua, na soso’o mai i lona tama o Fiame Ufi’avaopupu. Ole Malae o Lotofaga fa’ato’a maua ia Fiame Muagututi’á na si’í e Matatufu i lalo i Matafagatele, o le ala lea ua aliita’i ai ia Fiame ma sa’ofaapito iai)
Usu Fiame Muagututi’a le sa’ofaapito ia Masu le alo o Sitagata Timalesa i Lotofaga, fa’aee le gafa: o Leaegalesolo (tama), Fuiava’iliili (tama), Va’asa (teine), ma Va’aloa (teine) – (Ole fanau to’afa lenei o lo’o fa’alupe nei i Lotofaga o “Alo-tau-tino ole Sa’ofa’apito ua Fiame”. Ole to’afa lenei e filifili po’o ai so latou suli e nofoia le suafa Fiame, pe’a avanoa.).
Usuia Va’asa e Fonoti Nofoatolu Laufeti’iti’i o Mulinu’u i Lufilufi, fa’aee le gafa: o Fonoti Oliovaigafa (tama), Nofoatolu Ti’auliva’a (tama), ma Lagouta (teine)
[Sa-Fonoti o Lotofaga Atua].
TU’UMALO O TUIATUA MATA’UTIA FA’ATULOU
Na fiafia tele So’oaemalelagi Levalasi i le manaia o Aleipata ma le alofa i lona to’alua fou, ua olioli tele ai ma manuia lona olaga ina pe ana le seinoa le amio faitogafiti a Leifi ma Tauloto. Ua aliali nei le a’ano o mea na tauanau ai Mata’utia e fa’aipoipo mo So’oaemalelagi Levalasi, o le fia aumai lea o Papa! o lo’o ia Nafanua mo Atua. La te le’i o iai i le tama’ita’i ma lo la manatu fa’apito, aua fa’aui ane i lana tane, aua ua la iloa e malosi ai le la pule i mea tau suafa ma mea tau faletua. Ae na te’ena vave e Mata’utia lo la manatu. Ua uma ona iloa e Mata’utia e le mafia e A’ana ona tu’u mai o lena Papa se’i loga ua fao fa’amalosi, ma o le uiga la o se taua fo’i. A’o Mata’utia e mana’o tele i le filemu ma le fealofani. Ua le malilie o Leifi ma Tauloto o le te’ena o lo la taofi e le ali’i, ua o i aiga ma saga mafaufau atili. Ua mavae ni aso, ona toe o ane fo’i lea i le ali’i e tauanau pea. A ua atili ai ona mau o le finagalo o Mata’utia, ma ua totama’i tele ai le ali’i i tulafale, aua ua aliali mai lo la loto fa’amaualuga e fia pule aoao i Upolu ma Savai’i.
Ua o’o i le tasi aso, ua fa’alogoina e tulafale o Papa! Ua folafola ia So’oaemalelagi Levalasi i lana malaga na alu i Falealupo. Na manatu loa e sili ona foa’i tonu i le tama’ita’i. E le taumate o le a avea lona alofa i lana tane ma mea nate talia ai ona fa’ae’e uma Papa ia Mata’utia. E le o fea, na te’ena mamao i la’ua e le faletua. E tasi lava le loto o So’oaemalelagi Levalasi ia toe fo’i atu Papa i le nu’u moni o e latou ia Papa, ae na o le Tuiatua ua tatau lea mo lana tane. Ua atili ai ona le malilie mana’o fa’aalualu o Leifi ma Tauloto.
Ua mavae ni isi masina, ua fa’ateleina pea le fiafia ma le fealofani o le ulugali’i a Mata’utia ma So’oaemalelagi Levalasi. O le tasi aso a’o la tofafa, na fa’alogo a’e ai So’oaemalelagi Levalasi ua savali le tagata i lo la fale. Na ia nofo a’e i luga, ae ua iloa se tasi, a’o lo’o tofa pea Mata’utia i ona tafatafa. Na liliu le ali’i ma fa’afuase’i ona e’e ma le tiga tele. Na tago atu So’oaemalelagi Levalasi po o le a, ae te’i ina ua va’aia le foto na tuia ai lona itu. O le fasioti e le taumate, au’a e le o le foto ea ua masani ona fasiotia ai ali’i? Talofa e, ua oso mai le isi auauna toga a So’oaemalelagi Levalasi ua taumafai ona tipi ese le foto ona o le fia lavea’iina o le soifua o le ali’i. Ae paga, ua ulu le ona o le foto ua tigaina tele le ali’i ma ua vave lava ona maliu ai. O le puapuaga tele le mea ua o’o ia So’oaemalelagi Levalasi. Na ia masalomia tagata na faia le galuega leaga ma ua teu i lona loto nate le’i tautala ai. Ua fa’anoanoa Atua uma i le maliu fa’afuase’i o le latou ali’i pele. Oi talofa i le tagata na ia fasiotia pe ana iloa.
Ua mavae ni nai aso ina ua uma le lagi o Mata’utia, ma le mafatia tele o So’oaemalelagi Levalasi i le maliu o lona to’alua pele, e le taumate o le mea lea na fafano ai le ma’itaga o le tama’ita’i ua fanau mai o le alualu-toto. O le alualu-toto la lea na maua ai le tama o lo’o ta’ua i le gafa o”Tuimavave” lona igoa.
MAVAEGA A SO’OAEMALELAGI LEVALASI MA LE FA’AVAE O LE AIGA SALEVALASI
Na fa’apotopoto e So’oaemalelagi Levalasi ona Aiga uma, ma ua fai atu i ai. Ua fa’ato’a maua nei se isi alo o Tuia’ana Tamaalelagi, ma ua poloa’i mai oute fo’i i Leulumoega. O le a ou sa’uni malaga iai taeao. A’o outou uma nei, o o’u Aiga uma lava outou, au’a o outou o uso ma tuafafine o la’u tane ua fa’amatauaina. O nu’u uma toute i ai, o Fagaloa po’o Amaile, Lepa po’o Lotofaga, o o’u Aiga lava outou ma o le a ta’ua o “Sa-Levalasi”.
O Sa-Levalasi o le Ulua’i Aiga i Atua, o outou lava toute puipui ma fa’amamalu le Tuiatua, ona o togafiti vale a nei mea o Faleupolu. O le toe mana’o lava o Tuiatua Mata’utia ia la soso’o ma le tama lea sa i lo’u manava. A ona ua feagai ma nei aso puapuaga ua tupu ai le fa’alavelave, ua fafano la’u tama. A’o lenei o le a ou alu e vavae le tama a Vaetoifaga ma Tuia’ana Tamaalelagi (Salamasina) e fai ma sui o Tuimavave. A ia outou nonofo ma fa’aputu ia tele ni ie-toga, ua tele le mamalu. O la’u auauna fa’amaoni lea o Lesi, o le a fai ma tupu’aga o Sa-Lelesi. E nofo ia i Saluafata, o ia ma ni ana fanau ia fai ma ‘Agai’ o le Tuiatua. O la’u Mavaega lena ua ou tu’u atu i o outou luma, i le o’u alu ai, Levalasi po’o So’oaemalelagi.
Lesi, o le a lau mea na fai ia Tuimavave? O fea oi i ai? Na tali atu Lesi, Na ou tausia lava fa’alelei. O alualu-toto, o lo’o ta’atia i lalo o le ma’a-tele, va’ava’ai e le ‘Uga’. Ona fai atu lea o So’oaemalelagi Levalasi i lona leo mamalu, ua lelei, ‘ia e tupu ma si a’u tama, ‘ia e malosi, ‘ia e ola pea i le Uga ‘ma ia e maua tagata na fasiotia lo’u tama lelei, ‘ma ia e matu’a taui i ai. Na fa’alogologo tagata uma, ma ua latou iloa, o le ‘Uga’ o le Aitu fa’aleaiga lea a le tama’ita’i, e le taumate o le a vave fa’ao’o mai ai le malaia i’e na mafua ai ona fasiotia Tuiatua Mata’utia Fa’atulou.
TALA IA TUIA’ANA TAMALELAGI, SO’OAEMALELAGI LEVALASI MA SALAMASINA: O TAUA O PAPA E FA A NAFANUA MA TUPA’I VAILILIGI
PAPA OLE TUIA’ANA:
Na tau’tu le fale o Tutuila ma Ape ia Tuia’ana Vaema ile tama’ita’i o Vaeotamasoa, ina ua le fagaina o i la’ua ile feti’i nai Amoa. Ona fai lea ole fa’atonuga a Leulu i Faga ia tei la’ua. Na la o mai lea ua ta’utu lo la fale. Ona le talia ina lea Tuia’ana Vaema, e inoino le tama’ita’i ile vae o le Ali’i ona e pupula. Ona toe o ai lea o Tutuila ma Ape ua aumai Tuia’ana Tagaloa Selaginato, le atali’i o Tagaloafa’aofonu’u le tama a le afafine o Letufuga. Ona ta’utu ai lea o lo la fale ona fa’ato’a talia ai lea. Ona to ai lea ole tama’ita’í. O le mea lena na fa’atonu ai Tutuila ma Ape i Taelegalolo’o, ina ua la o atu e gaoi mai le tama ina ua fa’ato’a fanau. Ona gaoi mai lea o le tama, tu’u i Fasitoo’uta. O ona po na ina ua gaoi mai le tama sa fai ai ta’ua tele o Ape ma Tutuila, ma Safata ile tuasivi. Ole ta’ua fo’i lena na taua ai Lio e ana le aveave. Ona fai ai lea o lo la luma’ava ma lo la Ali’i.Ua tele taeao e le maua atu se ava e Tutuila, ona fa’apea lea o Tutuila e lelei ona si’i ole tama i Sanamea’uta. Ona si’i mai lea iai o le tama, ona maua ai lea o le igoa o lena nu’u ia “Nofoali’i”, ona ua nofo ai le Ali’i. Ua tele fo’i taeao ua le maua a’e lava e Tutuila se ava ole taeao. Ona fa’apea lea ai lea o la manatu, e lelei ona ave o le tama i lalo i Matatao. Ona si’i ai lea ole tama, ona avatu lea ua vala’aulia e Alapia ma Suluga ile malae o Vavau ona afe ai lea. Ona fa’apea lea o Alapia ma Suluga, aumaia lo lua Ali’i mate tausia. Ona fa’apea atu lea o Tutuila ia Ape, ua ave le tama i Matatao. Ae tali atu Apemoemanatunatu, tu’uia lo ta Ali’i i inei ile Tumua ma o ia fo’i e pule ile Papa. Ona tu’u ai lea ole tama, ua fau ai ona ulumoega, ona fa’ato’a igoa ai lea ole Malae o Vavau ia Leulumoega. Ona ole ulumoega o Tamalelagi. Ole mea na igoa ai lenei ali’i ia Tamalelagi, au’a na aumai ina ua fa’ato’a fanau mai ile manava o lona tina, e le’i susu o ia. Sa fafaga i talo ma niu, o le mea lea na ola ai o ia. O ona po na o nofo Saga’ate i Malae ole vavau o igoa ia Tuiana’a. O potopoto fo’i iai itu’aiga e fitu, na o Sausi lava ma Samoa o tausia Tamalelagi. Ua matua le tama, ona alaga lea e Alapia ma Suluga o Tamalelagi ile Papa.
Ua lua Tuia’ana ia Leulumoega. O le masani ua fai e Leulumoega i na aso, ua ave lava mea ai lelei ia Saga’ate, ae ave mea ai leaga ia Tamalelagi. Ona fa’apea lea o Tamalelagi ia So’oaemalelagi Levalasi, sau ina alu i Savai’i i Tausunu ma Ta’uasa’otasi, fai ia Nafanua ia alofa mai i lo ta tiga. Ua ave lava mea ai lelei ma Saga’ate, ae au mai mea ai leaga ma ta’ua. Ona alu ai lea o Soo’aemalelagi Lavalasi i Savai’i, ona talia ai lea e Nafanua. Sau ina alu, e si’i atu i ie e lima le ta’ua. A fai, ae ai ni ai o lena ta’ua, ia tutu’i le alafale i’u mai Papa, ae aua ne’i nofo ai se Tupa’i, au’a oe le tama’ita’i. Ona sau ai lea o itu’taua a Tamalelagi, ona tau ai lea ole taua ua to’ilalo Saga’ate a ua tu’u le Malo ia Tamalelagi. E leai lava nisi na filifili ile alagaina o le Papa, na o Alapia lava ma Suluga e pule ai. O lena Papa ua ave e Nafanua, ae ua nofo lava Tamalelagi ua leai se Papa o iai, na ole Malo lava ua savali i A’ana uma.
PAPA OLE TUIATUA:
Ona sau fo’i lea ole feau a Tui-atua Foganiutea e alu atu Tupa’i e tau le taua , o lo’o fai lo la va ma Tui-atua Fogaoloula. Ona fai atu lea o Tupa’i, se’i ou alu muamua e ta’u ia Nafanua le tagi a Tui-atua Foganiutea. Ona fai atu lea o Nafanua, o ia ina tau le taua a fa’apea e maua se Malo ia tutu’i le alafale i Pulema’ava, ae nofo ai Tupa’i e fai ma nofoa sa ole Tui-atua. Ona tau fo’i lea ole taua malo Tui-atua Foganiutea, ae to’ilalo Tui-atua Fogaoloula. Ona ave fo’i lea o le Papa ole Tui-atua e Nafanua i Savai’i.
PAPA OLE GATOAITELE:
Ona alu fo’i lea ole feau a Gatoaitele ia aumai ni au e tau le taua i Malie. Ona faimai lea o le tali a Tupa’i, ou te le alu atu se’i muamua ona logo Nafanua i Salafai. Ona o ai lea i Savai’i ona fai atu lea o Tupa’i ia Nafanua, ae tali mai Nafanua. O ina tau le ta’ua, o upu ua uma na faia ma Gatoaitele. Ae a malo la tatou itu’taua, tutu’i le alafale i Tanumafili e nofo ai Tupa’i e talia le tanoa, ae tuvaofono Tuisamau i Malie, ae au’a nei tuvao se fono e Auimatagi. Ona tau lea ole taua, ua to’ilalo Malietoa ma Auimatagi ae malo Gatoaitele ma Tuisamau. Ua avea fo’i le Gatoaitele e Nafanua i Savai’i, ae ua na’o lona Malo ua savali ile Tuamasaga.
PAPA OLE VAETAMASOALII:
Ona sau fo’i lea ole tagi a Satunumafono ia Tupa’i e avatu au ole taua e faia lona tiga i lo la va male alataua. Ona fa’apea mai lea o Tupa’i, se’í muamua ona logo Nafanua i Salafai pe finagalo iai pe leai. Ona alu lea o Tupa’i i Savai’i ma ta’u atu ia Nafanua le tagi a Satunumafono i lona tiga. Ona faimai lea o Nafanua, o ina tau le taua a fa’apea ua maua se malo, tutu’i le alafale i Niusuatia-le-manu, nofo ai Tupa’i e leo ai ile alafale e fai ma agatonu o Satunumafono. Ona tau lea ole taua to’ilalo le alataua, ae tu le Malo o Satunumafono. Ona ave ai lea ole Papa ole Tamasoali’i i Savai’i ia Nafanua, a ua savali le Malo o Satunumafono ile Alataua. O le Malo fo’i lena na alu ai Imoa e tali pisi ia le alataua. O le mea fo’i lea fa’ato’a ta’u ai Imoa, ole pitolua o Satunumafono.
OLE E’E O PAPA E FA IA SO’OAEMALELAGI LEVALASI: SALAMASINA:
O Papa o Tumua ua potopoto i Fili ma Puletu’u i Savai’i. Ona o’o lea i le tasi aso, ua fa’apea atu Nafanua ia Tupa’i. Omai ina ave Papa ia So’oaemalelagi Levalasi i Leulumoega, ae se’i taunu’u lau upu na fai atu. E tutu’i le alafale i Leulumoega e igoa ia I’u mai Papa, o le a I’u nei Papa ia Leulumoega. Ona tali atu lea o Tupa’i, ua lelei. Ae se’i o ma asia le tama’ita’i pe sea lona finagalo, ae sili mea ole se’uga o le a fai nei i Safe’e, ona fa’ato’a fai lea o na upu. Ona o mai ai lea o Tupa’i e asi mai So’oaemalelagi Levalasi i Leulumoega. Ona fai atu lea o Tupa’i ia So’oaemalelagi Levalasi, tau mamao le teine lena ia te oe, aua le solia Oe. A’ua ua lata ona aumai o Pa’ia ia te oe, ua fai mai ai Nafanua. Ona fa’apea lea ole tama’ita’i, ia a ave i fea si’au tama? Oute alofa tele i si’au tama. Ona fo’i lea o Tupa’i i Savai’i,ua alu atu loa fai le se’uga i Safe’e. Ona sili lea o mea seu ina ua i’u le se’uga.
Ona o mai lea o Tupa’i ma Auva’a ua taunu’u i Leulumoega ia So’oaemalelagi Levalasi, ave ese ia le teine maou tuata’afalu o le a avatu Pa’ia. Ae fa’apea le upu a So’oaemalelagi Levalasi, ave ea ifea si’au tama. Oute alofa tele i si’au tama. Ona fai atu lea o Tupa’i, e te loto ea ina avatu o Papa i si’au tama? Tali le tama’ita’i; Oute loto lava iai, au’a e tele lo’u alofa i si’au tama. Ona ave loa lea o Papa ia Leulumoega nate faae’e ia Salamasina. Ona tautu lea ole fale o Leifi ma Tautolo ia Matauti’a ile tama’ita’i o So’oaemalelagi Levalasi. Ona nofo ai lea So’oaemalelagi Levalasi ia Tui-atua Mata’utia Fa’atulou. O le aumoega lenei e iai le upu fa’asamoa o faia nei, “tau ose mea e ala ai”. O le aumoega lenei fa’atoa maua ai le igoa o Mata’utia: Mata’utia Fa’atulou. Ona ma’itaga ai lea o So’oaemalelagi Levalasi ia Mata’utia, ua fanau le tama’ita’i e le au le tama ua na ose alualutoto. Ona solo sui ai lea o Tumua i Lufilufi e fai ma sui o Tuimavave ina ua le au. Ae ave ai Salamasina ma sui a Leulumoega, e avea ma sui ua iai lava Papa. Ona potopoto ai lea o Tumua uma ile tupu tafa’ifa o Salamasina.
OLE MAFUA’AGA O LE SUAFA TALAMAIVAO/ULUALOFAIGA
Ina ua agaleagaina le tina o Salamasina o Vaetoefaga e Leulumoega, ona ave ai lea o le feau a Salamasina i Fagaloa i le tuagane o Vaetoefaga, o Ulualofaiga. Ua agaleagaina lona tuafafine e Tuia’ana Tamalelagi ma Leulumoega. E taunu’u atu le tala oi le vao Ulualofaiga, ona maua ai lea o le suafa o Ulualofaiga o le “Talamaivao”. Ona e taunu’u atu le savali a Salamasina ma le tala, oi le vao Ulualofaiga. Ona malaga ai lea o Ulualofaiga i Leulumoega ma tagata Fagaloa e to’alua. O Pa’ila ma Aiofaiva, o tautai e tautuaina Vaetoefaga ina ua agaleagaina e Tamalelagi ma Leulumoega. E iai ona iai suafa ia e lua i Nofoali’i, e o’o mai ile aso.
Ona toe alu fo’i lea o le savali a Salamasina ia Peseta i Safune o Savai’i . Ona aumai ai lea e Peseta o tagata e to’alua, o Tauti ma Mala’itai e tautuaina Vaetoefaga. Ina ua tu’umalo Vaetoefaga, ona manatu lea o Mala’itai o le’a toe fo’i mo Safune. Ona toe fo’i lea o Mala’itai i Safune, ae o lo’o iai pea Tauti i Nofoalii e o’o mai ilea so.
(Tulafale: Pa’ila ma Ai’ofaiva. Tapa’au: Tauti ma Mala’itai.)
OLE TALA I LE MAFUA’AGA OLE TUIATUA FA’ANOFONOFO
Usu #29 Tuiatua Polailevao ia Momoeifuifatu le afafine o Pa’u i Safotulafai faaee le gafa o #30 Tuiatua Fotu’itama’i.
Ona tau loa lea o taua i le tuaoi o Atua, ua to’a fa Tuiatua: #31 Tuiatua Toeta, #32 Tuiatua Samo, #33 Tuiatua Leteleipesega #34 Tuiatua Vaiotui, o lea e iai alaga’upu e fa’apea isi: “O Atua Le Tonu”, ” O Atua Le Faiga”, “O Atua Le Auliuli”.
Sa autasi le Tuiatua ile paepae i mailei i Aleipata, ile pule a Leifi ma Tautolo. Ona o’o mai lea ile nofo a Tuiatua Fotu’itama’i, ona aumoe ai lea o Tuiatua Fotu’itama’i ile Ao ole Tuiatua, o tagata ma lauele’ele o Aleipata. I le fia fai’ava ile tama’ita’i o Leteleipesega le alo o Mata’afa Laululoloa i Faleata. Na Tuiatua uma alo o Mata’afa Laululoloa, ole tama’ita’i o Leteleipesega ma ona tuagane o Toeta, Samo ma Vaeotui. O Tuiatua ia e fa i Faleata i lea lava taimi. O TUIATUA TOETA na mana’o e fai lona FUSI i SATAOA i Safata. O Aleipata na o latou faia lea Fusi, e pei ona mana’o iai Tuiatua Toeta. O le pine lena e fa’amaonia ai le pule a Faleata ile Ao ole Tuiatua, o tagata ma lauele’ele o Aleipata. Ona mana’o mai fo’i lea o TUIATUA SAMO ia faia lona TI’A i LEFATU, e tu ai ma maimoa ile laulelei o Amoa. Ona o mai lea o tagata mai Aleipata ma la’u mai ma’a, e fai ai le Ti’a o Tuiatua Samo i Lefatu. O lo’o iai pea ma’a o lea ti’a ile tolotolo i Lefatu. O ma’a o Lenei Ti’a, e la’u atu i Aleipata. E tau amo mai i ua ma’a. Ona o’o mai lea ole amoga ma’a i gauta o Aufaga, ona isa ai lea ele lo’omatua Aufaga, Isa! E leai ni ga’au o nei mea. Ona lafo ai lea ole amoga ma’a a Aleipata, ona fa’aigoa ai lea o lena ele’ele i gauta o Aufaga o “LAFOGAMA’A”, o lo’o iai lava ma’a i lea ele’ele e o’o mai i aso nei. Ona toe fo’i lea o Leifi ma Tautolo ma Aleipata, i Aleipata. Ona taunu’u lea i Aleipata o Leifi ma Tautolo fono loa, o le a si’i le taua i Faleata. Ona maua lea ole finagalo o Leifi ma Tautolo, o le a logo uso. O upu o Atua o Leifi ma Tautolo o Ao ia o Atua, a’o Falefa o uso o Atua, o Falealili o i’u o Atua. O le mea lea na autasi ai Leifi ma Tautolo ma Aleipata, o le a logo uso, ma i’u o Atua ae si’i le taua i Faleata e toe fia maua mai le Ao ole Tuiatua. Ona Malaga lea o Leifi, Tautolo, ma Aleipata e logo uso. Ae te’ena e Falefa, ona toe Malaga ai lea e logo i’u, e te’ena fo’i e Falealili.
O lenei Malaga e alu ma usu la latou pese e fa’apea; Sia-sia-umue! Sia-sia-tu! Ua taunu’u atu i Sapo’e i Falealili le malaga o usu pea la latou pese, ona tali a’e lea ole tagata i Sapo’e, Sia-sia-tau! Ua tilotilo atu iai Aleipata ile fale o sau ai le vala’au, e leai se tagata oi iai. Ua nofo le tulafale Sapo’e o Letoga le igoa, ua avane le launiu ua fili fa’atasi ai ia ma le pou ole fale. O le mafua’aga lea o lo’o iai le upu e faia i lea tulafale “O LETOGA-LE-FAI-ALAGA” e o’o mai i aso nei. O na sau lava lea ole solo ua toe fo’i i Aleipata, ma usu mai la latou pese Sia-sia-umue, Sia-sia-tu se’ia o’o mai i VAIPALOA i Sasa’e o MATA’TUFU. O iai le tagata e igoa ia FALEPUAVAVE, o usu pea la latou pese, Sia-Sia-umue! Sia-Sia-tu! Ona tali atu lea o Falepuavave, Sia-sia-tau! Ona afe ai lea o Leifi ma Tautolo ma Aleipata, ile fale o Falepuavave. Ona sau ai lea ole tulafale o Letoga i Sapo’e ma lona ava e tuli loa mai Leifi ma Tautolo ma Aleipata, E taunu’u mai Letoga i Vaipaloa ua talia e Falepuavave le mana’o o Leifi ma Tautolo. Ona palasi ai lea o Letoga ma tu’itu’i lona ava, o lo’o igoa ai lenei ele’ele o “TU’IGA’AVA”. Ona fa’apea atu lea o Falepuavave ia Leifi ma Tautolo, O! ina fola lo lua fale ile paepae o mailei, ona lua fo’i mai lea, si’i le taua i Faleata. Ua lanoga e Falepuavave ua lalata mai au a Tuiatua Vaeotui. Ae ua le alu Leifi e fola lo laua fala ile paepae i mailei, e tusa ole fa’atonu atu a Falepuavave. Ua fa’apea atu Leifi ia Falepuavave, o ia ua ma’i mata. Ona fa’apea atu lea o Falepuavave ile aualuma e o ane, e fai lo latou poula ma Leifi. Ona sola loa lea o Falepuavave e fa’afetaia’i au a Faleata. Ona fetaia’i lea o Falepuavave ma au a Faleata ile VAITELE i gauta o LOTOFAGA ua igoa ai i aso nei. Ona tau ai lea o lo latou taua. Ua te’ega lava au a Faleata, se’ia la’asia le tasi vai. Ona iloa atu lea e Falepuavave ole fata, o tu ai iluga Tuiatua Vaeotui. Ona a’e lea iai o FALEPUAVAVE ma ua ia sala le Ao o TUIATUA VAEOTUI, ua alu ifo ma ia i lalo. E tu ifo loa Falepuavave ile ele’ele ae fa’alogoina loa le gasese ole vai, ose tagata o asa le vai. Ona iloa atu lea e Falepuavave o Leifi o asa’asa mai ile vai, ona igoa ai lea o lea vai o “VAIGASESE” e o’o mai i aso nei. ONA FA’APEA ATU LEA O FALEPUAVAVE IA LEIFI, SAU IA! UA E TUAI MAI, AE SAU INA ALU MA LOU TUIATUA-FA’ANOFONOFO, AE O LE A OU TUIATUA-FA’ASAVALI. O lo’o fa’alupe nei pea Tafua ma Fuataga ole Tuiatuafa’anofonofo. Ole suafa Mata’afa o le tama lena a Aiga Salevalasi.
O Falepuavave e sau mai le gafa o Tuiatua Polailevao. Ona aumai ai lea o Togia’i o Fagaloa ua e’e iai le Tuiatua i Mulifusi Lotofaga. Ole fata maia fa’asavali ole Tuiatua Togia’i mai Fagaloa ua fia inu ona a’e ai lea o Leota i le niu, maua ai lona matupalapala a fonoa Atua e inu muamua le niu e Leota ona fa’ato’a amata lea ole fono. Ona ala’ala ai lea o Tuiatua Togia’i i Lotofaga ma lona tuafafine o Sefa’atauemaga. Ma fai ai ma sa’o tama’ita’i i le Tuiatua. Ona usu mai lea o Lalovimama le alo o Sanalala Le Manu’a ia Sefa’atauemaga, faaee le gafa o Tuiatua Mata’utia Fa’atulou. Ina ua maliu fa’afuase’i o Tuiatua Mata’utia Fa’atulou, na tau fai suafa ai lea ile Papa ole Tuiatua o Tuiatua Fogaolo’ula o Lufilufi ma Tuiatua Foganiutea o Fagaloa tai. Ona tau ai lea o le taua, lea na si’i tau mai ai Nafanua ma Tupa’i(Vaililigi).
TALA I LE MAFUA’AGA UA ALI’ITA’I AI FALEATA I LE SUAFA FAUMUINA
Ua maliu Tuia’ana Faumuina le Tupufia ona tau ai lea o le taua ina ua fia tupu uma le fanau a Faumuina, e iai Fonoti, o le teine o Samala’ulu, ma Va’afusuaga Tole’afoa; Ole “Tupufia a Tuia’ana Faumuina”.
Ona papae ai lea o lo latou taua i Leulumoega. Ua uma le taua ua manumalo Fonoti ma avea ma Tupu Tafa’ifa o Samoa. Ona finagalo ai lea o le tupu e fia asia le itumalo o Faleata. Ona o le tasi lenei o itumalo na tau malosi i le itutaua a le Tupu o Fonoti. O Fonoti o lona tina Manalelei po’o Talaleomalie, o Manalelei Talaleomalie o lona tina Aloalonei, o Aloalonei o lona tina Unusialetoa, o Unusialetoa o lona tina Letele-o-Talaia le alo o Mata’afa o Ululoloa i Faleata, o le fai’a lea a Fonoti le Tupu ma Faleata i lena vaitau o le soifuaga.
Na malaga ai lea o le Tupu o Fonoti i Faleata. O iai i Vaimoso le tagata malosi ma le toa lenei e igoa ia Tiufea. Ona alu ane ai lea o Tiufea ia Fonoti ma lana manulele. Ua fa’alele manu nei le Tupu o Fonoti ma Tiufea. Ua fa’alele e le Tupu o Fonoti le manulele a Tiufea, ua lele aluga ma ifo mai ma tu i le a’ao o le Tupu. Ona fa’alele lea e Tiufea o lana manulele, ua na ona apata e fia lele ma pa’u mai ua tu i le ua o Tiufea. Ua fa’apea lava ona faia e le manulele le apata e fia lele, ma pa’u mai ma tu i le ua o Tiufea.
Ona malele lea o le Tupu o Fonoti ia Tiufea ma Faleata a’o potopoto iai ma le Tupu e fa’apea: “Tiufea! Tu’u lou igoa o Tiufea, ae o le a e igoa ia ‘MANULELEUA’ e manatua ai pea e Faleata lenei lava aso.” O lona tau, O le’a ou ‘UNE’ lou Ao o le ‘MATA’AFA i ATUA’. Ae aumai le suafa o lo’u tama o ‘FAUMUINA ete Aliita’i iai (FALEATA)’.
O to’oto’o fo’i ia o i Faleata Sasa’e ua fa iai to’oto’o o Faleata e o’o mai i aso nei. “Puni loa le Mata’afa, ae puni matatogo Faleata”.
GAFA O MANALELEI PO O TALALEOMALIE LE TINA O FONOTI LE TUPU:
1. Usuia Popoai e le Tui-Toga, faaee le gafa o Togialelei, ma Tuiavi’i.
2. Usu #2 ia Tuiavi’i ia Letele Talaeia le afafine o Mata’afa i Ululoloa Faleata, fa’aee le gafa o Taua’aletoa (tama), ma Unisialetoa (teine).
3. Usuia Unisialetoa e Malietoa Sa o Mulifanua, fa’aee le gafa o Togia, Ifopo, ma Aloalonei (teine).
4. Usuia Aloalonei e Vaovasa o Gataivai i Savaii, fa’aee le gafa o Manalelei (teine: po’o Talaleomalie).
5. Usuia Manalelei po’o Talaleomalie e Tuia’ana Faumuina Le Tupufia, fa’aee le gafa o Fonoti le Tupu Tafa’ifa o Samoa.
TALA OLE MAFUA’AGA O FENUNUTI MA LEATUAVAO MA MATUA MAVAE O SA-TUALA
Ona usu lea o Fonoti Tupu Tafa’ifa ia Fuatino le alo o To’alepai o Satapuala ole Aiga Satuala, faaee le gafa o le Alii o Muagututi’a. Toe usu Fonoti Tupu Tafa’ifa ia Taele’asa’asa le alo o Tautaiolefue o Lealatele i Savai’i ole Aiga Satuala, faaee le gafa o le teine o Falegaoti. O nei lava gafa e tau uma i le Tui-A’ana; e iai le muagagana e fa’apea: “O le gafa o Tui-A’ana ua so’o.”
Mafua’aga Ua Avea Ai Fenunuti Ma Leatuavao o Falese’ela ma Matua Mavae o Le Aiga Sa-Tuala. O le matupalapala po’o le mavaega a le Tupu o Fonoti ile fa’aeaea a Fenunuti ma Leatuavao.
E tele oloa ma mea taua a le Malo o Samoa, a’o le oloa sili na taua, e le ma fa’ataulia, o I’e o le Malo la ia. O le Malo o Samoa i anamua, e na’o le ono lava I’e o le Malo sa iai. O le tasi o nei I’e o le Malo e igoa o le “Gogotagi”. O lenei I’e sa lalagaina e Pu’aloa le alofafine o Tusa le tulafale lauiloa o Lufilufi. O lenei galuega fita sa faia lea i le ulufanua e igoa ia Va’aua i gauta o Lufilufi. E tele ni tausaga sa lalagaina ai lenei I’e ae sa fa’ai’u ina lava ma le manuia, ma sa matagofie tele lea I’e. O le aoauli o le tasi aso na fa’ai’u ai lenei galuega, o le taimi tonu lava na fa’auma ai le matalalaga mulimuli, na fa’alogo ina ai le tagi leo tele o le manulele o le Gogo i luga o le fale sa fai ai lea galuega. Sa tele le fiafia o le teine i le iloilo va’ai o le fa’aumaina o lana I’e, o lea sa ia fa’apea atu ai, ua maua le igoa o la’u I’e, o le “Gogotagi”.
Usuia Pu’aloa e le ali’i o Samaila mai Falese’ela, faaee le gafa o Samaila Ia Futi (tama), ma Avegatoloa (teine).
Usuia Avegatoloa e Malufaitoaga o le Aiga Satuala, faaee le gafa o Fenunuti (tama).
Usu Fenunuti ia Uituafanua le alo o Tailau, faaee le gafa o Sinamulivanuiana (teine).
Toe usu Fenunuti ia Tinovao le alo o Lotuanu’u, faaee le gafa o Tautaiolefue (tama), ma Mauailegalu (teine).
Toe usu Fenunuti ia Fitiotagia le alo o Ausalilo, faaee le gafa o Leatuavao (tama)
Usuia Sinamulivanuiana-Seutuimanu’a e To’alepaiali’i mai Satapuala, faaee le gafa o Su’afaiga (tama), Laumatalelei (teine), Fuatino (teine), ma Melegalenu’u (teine).
Usuia Fuatino e le Tupu Tafa’ifa o Fonoti, faaee le gafa o Muagututi’a (tama).
Ina ua uma ona faae’e e Leulumoega Papa o le Tuia’ana ia Fonoti, na avea le ali’i ma tupu; na faae’e fo’i ia te ia le Tuiatua, Gatoaitele ma le Vaetamasoali’i, ua Tupu Tafa’ifa nei Fonoti. Ona fai lea o le aotelega o I’e o le Papa a le aiga Satuala e tali atu ai I’e o le Papa ia Leulumoega e tusa ai ma Papa o le Tuia’ana na e’e i le latou tama. Sa tele ni I’e lelei o le aotelega, a’o le I’e na silisili le matagofie, o le I’e lea o le tama o le tina o Fuatino ma le tuagane o le tina o Fuatino, o Fenunuti ma Leatuavao. O le I’e lea na fai a’i o le papa na tali atu ia Leulumoega mo le Papa o le Tuia’ana. Sa tele le fiafia a le To’aiva (Leulumoega) i le matagofie o le I’e na fai a’i I’e. O le agaga fiafia lea sa va’aia i le tupu o Fonoti, ma ua avea ai ma tulaga ese i le nofo i le fa’afeagaiga ma le to’aiva. O lea sa ia manatua ai le fa’aeaea a Fenunuti ma Leatuavao le aiga a lona masiofo, e pei o le tasi fetalaiga ‘E Manatua Pule Ae Le Manatua Fa’alaeo’. O le pogai lea na liliu a’e loa ai le Tofa Mamao i Lana Afioga le Tupu, ma pa’u ai lana malelega i lona aiga Satuala a’o potopoto i lona Maota i Nu’uausala e fa’apea; ‘Fa’afetai Fenunuti ma Leatuavao i lo Oulua Fa’aeaea, ‘O Lea Ia Amata Atu I Le Aso Nei, ‘Na Avea Oulua Ma Matua Mavae O Le Aiga Satuala.
E TA’AALO TAMA A’O SE USO: MUAGUTUTI’A MA APUTIPUTITOLOULA
A’o gasegase pea le Tupu Tafa’ifa o Fonoti i Mulinu’u Lalogafu’afu’a ma Sepolataemo, sa malaga atu le tama o Aputiputiatoloula ma lona tina o Melegalenu’u e asi le fa’atafa o Fonoti le Tupu, ma sa fa’apea lava fo’i le tele o le atunu’u sa gasolo i ai i le taimi lea. Fai mai sa potopoto ai Tumua e lipoi le gasegase o le Tupu. Na i ai fo’i Fuatino le masiofo a le Tupu fa’atasi ai ma lana tama o Muagututi’a le atali’i o Fonoti.
Ua Sa le Sami, Sa le Vao, Sa le Vanimonimo, Ua Pa’ia le Ele’ele. E Sa se isi ona pisa. O tama la nei o Muagututi’a ma Aputiputiatoloula, ua tusa ua ta’i iva o la tausaga le matutua, Ua o i fafo o le maota ma ta’aalo ai ma pisa e pei ona masani ai tamaiti. Sa le lelei i le fa’alogo a Tumua le pisapisao o tamaiti, ona isa lea e Tumua pe ua taofi fo’i. “Sole, aua le pisa o oulua gutu. E te lua iloa lea e fa’atafa le Tupu. Va’ai e leai se isi e toe pisa o la e tapua’i Tumua”. E maua ifo i le fa’afofoga a le Tupu le sai lea a Tumua, ona ia fesili lea: O ai ea na tamaiti e pisa? Ona tali lea o Tumua: O le ali’i lava lea o Muagututi’a ma Aputiputiatoloula, o fanau a Fuatino ma Melegalenu’u. Ona malele mai lea o le Tupu e fa’apea: Tumua, malie lo outou finagalo, aua le ta’ofia tamaiti ua fa’ato’a feiloa’i le uso. E ta’aalo tama a’o se uso.
Na ioe Tumua i le malelega a le Tupu e fa’apea: Muagututi’a, O le a e alu ma lou Muagututi’a, ma lou Fuatino, ma lou Faumuina ma lou Melegalenu’u. E te nofo i Mulifusi. E te tua ia Sa-Tuala, ae tausi oe e Leulumoega. Aputiputiatoloula, O le a e fo’i oe ma lou Muagututi’a ma lou Fuatino, ma lou Melegalenu’u ma lou Faumuina, ma lau igoaipu o le Fetaia’imauso, e fa’amanatu ai le aso lenei fa’ato’a fetaia’i ai oulua le uso.
E ta’aalo fo’i tama a o le uso. E tele isi mea ta’ua na maua mai e tagata i le na aso mai tofiga a le Tupu ina o le a maliu. O lea lava e o’o mai i le a’so ana tulaga mamalu. E le mafai ona suia ma o lo’o aga’i pea iai fa’aupuga a Samoa i ana mea e fai.
Ua fo’i nei Muagututi’a ma Aputiputiatoloula ma a la mea ua avatu i le Tupu, ma le agaga ua fa’atumulia i le fiafia. Manatua fo’i, na usu To’alepaiali’i ia Sinamulivanuiana Seuituimanu’a, le alo o Fenunuti ma Uituafanua lona faletua i Falese’ela; faaee le gafa o Fuatino, Melegalenu’u, Su’afaiga ma Laumatalelei. Usuia Melegalenu’u e Tau’iliili, fa’aee le gafa o Aputiputiatoloula.
Ua sau Aputiputiatoloula ma ana mea mai i le Tupu ona afe lea i lona tama o Tau’iliili. Ona fa’apea atu lea o Tau’iliili i lona atalii: Malo le Malaga. Ona fa’apea mai fo’i lea o le tama: ia malo fo’i le tapua’i ia oe le tama. Ona fai mai lea o Tau’iliili: O le a sau mea na e sau ma oe na maua mai i le Tupu na lua o iai ma lou tina i le aiga? Ona tali lea o Aputiputiatoloula; E i ai mea o lo’o ou sau ma a’u o mea fa’a-tupu mai le Tupu o Fonoti; O lo’u Muagututi’a, o lo’u Faumuina, o lo’u Fuatino, o lo’u Melegalenu’u, ma la’u igoaipu o le Fetaia’imauso, e fa’amanatu ai le fa’ato’a ma fetaia’i lea ma lo’u uso. Ona o le gasegase o le Tupu i Mulinu’u ma Sepolataemo na faia ai le mavaega lenei. Na fa’apea atu ai le tama i lona tama: E i ai se mea e te mana’o ai i a’u mea nei na ou sau ma a’u mai le Tupu? Ona tali lea o Tau’iliili; e pau lava le mea ou te mana’o ai, aumai lau igoaipu ma a’u, oute mana’o iai a’ua o lau igoaipu mai le Tupu. Fai mai le tama: Ua lelei.. E i ai ma se isi mea e te finagalo iai? Tali Tau’iliili: Aumai lau igoaipu o le Fetaia’imauso ma a’u, ae avatu la’u igoa-ipu o le Fonofili ma oe. ”O le ala lea o le taumafa o Tau’iliili i le igoaipu o le Fetaia’imauso, aua o le igoaipu na aumai i le Tupu“.
O LE MAVAEGA A FONOTI LE TUPU TAFA’IFA O SAMOA MA LONA USO O TOLE’AFOA
Na iloa atu e Tumua ua afio atu Tole’afoa, ona fai atu lea, afio mai i le Maota e te lua talatala ma le Tupu. Tali Tole’afoa, leai oute ava i Tumua, ua lava a’u i lalo o le ulu lea. Ae sa augani atu lona aiga ma Tumua, afio ane ia i le Maota. Na faofale loa Tole’afoa ma sa faa’alia lava lona fa’aaloalo ia Fonoti, ua faae’e o ia i le pou pepe o leisi tala o le Maota i Mulinu’u Lalogafu’afu’a ma Sepolata’emo i Lufilufi Atua.
Ona agiagi atu ai lea o le Tupu o Fonoti e fa’apea: Tole’afoa e, afio mai o le a totofi ata mea, au’a le nofo lelei ai o lau fanau ma la’u fanau i le lumana’i. O Papa e fa, o le a ia te a’u ma la’u fanau. A’o le Ao o le Tonumaipe’a, o le a ia te oe ma lau fanau. O le a e saofia le Aumaga, o le mea lea e ta’ua ai le Aumaga e Pa’ia, ona o le Ao o Tonumaipe’a ua iai. E te afio i le fala, Na’o oe lava e te nofo i le fala i fafo, E sa seisi o le Aumaga e nofo ise fala. A uma ona mama o le ava, e tu lava le tagata i luga ma lana maga’ava ma tu’u i le tanoa, a’o lau maga e tu mai se tasi na te avatua, ona aumai lea o le tanoa tu i ou luma. A leai se Tupu e alagaina e Tumua, O le a e Tuia’ana Ave’aumalaga! O le a fa’asino fo’i ia te oe upu o le Aualuma. O lou Aualuma o le a tausi e Leulumoega ma e na ta’i Fasito’otai ma Fasito’outa.
A e toe tago mai i a’u mea, e sauaina oe i le aufuefue ma soloa i le vailalo ma lau fanau. A ou tago atu i au mea ia fa’apea fo’i ona soloa a’u i le aufuefue ma tafea i le vailalo ma la’u fanau.
O le Mavaega lea nai i Mulinu’u Lalogafu’afu’a ma Sepolata’emo i Lufilufi Atua, a Fonoti le Tupu ma lona uso o Va’afusu’aga Tole’afoa. O lo’o tausi iai Samoa i lenei Mavaega e o’o mai i le aso.
Ole Tupu Tafa’ifa o Fonoti ma ona suli i lana mavaega. O Suafa ia i le Maota o Mulinu’u Lalogafu’afu’a ma Sepolata’emo i Lufilufi o Tumua Atua e o’o mai i le aso: o Fonoti, Muagututi’a, Seuta’atia, Nofoatolu, ma le Papa o le Tui-Atua. – Fonoti o Lotofaga i le Aiga Pa’ia o Salevalasi i Lotofaga Atua.
1. Usu #1 Fonoti le Tupu Tafa’ifa ia Fuatino le alo o To’alepaiali’i i Satapuala Aiga Satuala, fa’aee le gafa: o Muagututi’a (tama ulumatua ‘O le Alii o aiga’).
2. Usu #1 Muagututi’a ia Poto le alo Amituana’amanaia o Si’ufaitoto’a i Faleata, fa’aee le gafa: o Seutaatia (teine ulumatua ‘Feagaiga ale Aiga’ Na tofia e ala’ala I le Maota o Mulinu’u Lalogafu’afu’a ma Sepolata’emo i Lufilufi o Tumua Atua).
3. Usuia Seutaatia o Mulinu’u i Lufilufi e Lilomaiava Nailevai’iliili o Palauli i Savai’i, fa’aee le gafa: o Nofoa-tolu Lilomaiava Vae-ole-nofoa-fia (tama: Ulua’i suafa “Nofoatolu” lea na e’e ile Maota o Mulinu’u Lalogafu’afu’a ma Sepolata’emo i Lufilufi o Tumua Atua.).
4. Usu Nofoatolu Lilomaiava Vaeolenofoafia ia Sinaivaiana le alo o Va’afusuaga o Faga i Savai’i, fa’aee le gafa: o Fonoti Nofoatolu Laufeti’iti’i (tama: Fonoti o Lotofaga Atua. Toe nofoia mai o le Suafa o Fonoti le Tupu Tafa’ifa o Samoa nai le Maota o Mulinu’u Lalogafu’afu’a ma Sepolata’emo i Lufilufi o Tumua Atua).
5. Usu Fonoti Nofoatolu Laufeti’iti’i o Mulinu’u i Lufilufi ia Va’asa le alo o Fiame Muagututi’a le Sa’ofaapito ma le Aiga Pa’ia o Salevalasi i Lotofaga Atua, fa’aee le gafa: o Fonoti Oliovaigafa (tama ulumatua ‘O le Alii o aiga’), Nofoatolu Ti’auliva’a (i), ma Lagouta (teine). – [Sa-Fonoti o Lotofaga Atua]
(O Fonoti Oliovaigafa na ai Ali’i mai iai Molio’o ma le Ailaoa e fai ma o latou Ali’i e iai le ulua’i Suafa Fonoti sa ala’ala i lona Maota o ‘Vainiu’ i Faleapuna. Na maliu ai lava le Ali’i ma sa lagomau ai lava. E pa, e leai sona suli. Ae fa’asolo le Suafa ma le gafa o Fonoti le Tupu Tafa’ifa i Lotofaga Atua i suli o Nofoatolu Ti’auliva’a, ma le teine o Lagouta).
O le Fonoti a le Aiga SaFonoti o Lotofaga Atua 2016: Ole tofa le Afioga o Fonoti Tagaloamamana Inu Tulo Brown o Lotofaga ma le Aiga Pa’ia o SaLevalasi i Lotofaga Atua.
O Tupu Tafa’ifa o Samoa o Salamasina ma Fonoti o lo’o lagomau i le Aiga Pa’ia o Sa-Levalasi i Mulifusi ma Tanumaleu, po’o le Malae o Papa i Lotofaga, Atua.


text:
Pe e Pei Lau Faiva o le Sau?
E TĀUA ma tautele la tatou faiva. Ae e lē o tagata uma e tatou te feiloaʻi i ai e malamalama i lenei tulaga. E tusa lava pe fiafia tagata i le Tusi Paia, ae ua manatu nisi e lē manaʻomia ona suʻesuʻe le Tusi Paia ma i tatou.
Seʻi fai Gavin ma faataʻitaʻiga. Na auai o ia i sauniga i le Maota mo Sauniga, ae e leʻi manaʻo e fai sana suʻesuʻega faale-Tusi Paia. Na faamatala mai e Gavin e itiiti lava sona iloa i le Tusi Paia, ae e leʻi manaʻo e iloa e nisi. Na fefe o ia ina neʻi talosagaina e auai i se tapuaʻiga, ma e leʻi manaʻo e faasesēina o ia. O le ā sou manatu? Pe sa mafai ona maua e Gavin le fesoasoani? Ia mafaufau i aafiaga lelei o aʻoaʻoga a le Tusi Paia i se tagata. Na fetalai atu Ieova i tagata Isaraelu: “O aʻu upu e sinasina e pei o le sau, e pei o le timu maamaa i luga o le mutia.” (Teu. 31:19, 30; 32:2) Seʻi o tatou aʻoaʻoina ni mea e faatatau i le sau, ma faatusatusa i ai la tatou faiva ina ia mafai ona tatou fesoasoani i “ituaiga uma o tagata.”—1 Timo. 2:3, 4.
E FAAPEFEA ONA PEI LA TATOU FAIVA O LE SAU?
O le sau e mālū. O le sau e maua mai pe a faasolosolo ona liua le susū o le ʻea i ni matāua o le vai. Na faapefea ona “sinasina e pei o le sau” afioga a Ieova? Na ia fetalai atu i ona tagata i se auala agalelei, mālū ma alofa. E tatou te faaaʻoaʻo iā te ia pe a tatou faaaloalo i talitonuga o isi. E tatou te faalaeiauina i latou ia fefulisaʻi o latou manatu ma faia a latou lava faaiʻuga. Pe a tatou faaalia le naunau iā i latou, o le a atili naunau ai tagata e faalogo i mea ua tatou fai atu ai, ma o le a taulau manuia ai la tatou faiva.
O le sau e faafouina ai. O la tatou faiva o le a faafouina ai tagata pe afai e tatou te mafaufau i auala eseese, e fesoasoani iā i latou e aʻoaʻoina ai le upu moni. Na ofo atu e Chris iā Gavin se suʻesuʻega faale-Tusi Paia. Peitaʻi, e na te leʻi tauanauina o ia e talia se suʻesuʻega. Nai lo o lea, na ia taumafai e saʻili ni auala eseese e maua ai e Gavin le toʻa a o la suʻesuʻeina le Tusi Paia. Na taʻu atu e Chris iā Gavin e iai se feʻau tāua o loo faamatalaina i le Tusi Paia, ma o le aʻoaʻoina e faatatau i lea feʻau o le a fesoasoani iā te ia e atili malamalama ai i sauniga. Na toe faamatala atu e Chris e faapea, o valoaga a le Tusi Paia na faatalitonuina ai o ia i le moni o le Tusi Paia. O le iʻuga, na tele a la talanoaga e faatatau i auala na faataunuuina ai valoaga. O nei talanoaga na faafouina ai Gavin ma iʻu ai ina taliaina se suʻesuʻega faale-Tusi Paia.
O le sau e tāua mo le ola. I Isaraelu i le vaitau vevela ma mamago ai mea, e ono leai se timu mo nai masina. A leai la le susū lea e maua mai i le sau, o le a mamago ma pepē laau. Na valoia e Ieova o le a iai le oge i o tatou aso, lea o le a galala ai tagata i le “fia faalogologo i afioga a Ieova.” (Amo. 8:11) Na ia folafola mai o le a pei ē faauuina o le “sau mai iā Ieova,” a o latou talaʻia le tala lelei o le Malo ma e lagolagoina i latou e “isi mamoe.” (Mika 5:7; Ioa. 10:16) O le feʻau o loo tatou talaʻia, o se vaega lea o le sauniuniga a Ieova ia avatu le ola mo ē o loo galala mo le upu moni. Pe e tatou te faatāuaina lenei feʻau?
O le sau o se faamanuiaga mai iā Ieova. (Teu. 33:13) O la tatou faiva, e mafai ona avea o se faamanuiaga iā i latou e talilelei mai. O le suʻesuʻega faale-Tusi Paia o se faamanuiaga mo Gavin, auā na fesoasoani iā te ia e maua ai tali o ana fesili uma. Na vave ona ia agaʻigaʻi i luma, papatiso, ma o loo olioli i le taimi lenei i le talaʻia o le tala lelei o le Malo, faatasi ma lava avā o Joyce.
IA FAATĀUA LAU FAIVA
O le faatusatusa o la tatou galuega talaʻi i le sau, e fesoasoani foʻi iā i tatou e malamalama ai e tāua a tatou taumafaiga taʻitoʻatasi i le faiva. E faapefea? E itiiti le aogā o matāua taʻitasi o le vai, ae o le faitau miliona o matāua e faasūsūina ai le eleele. I se tulaga talitutusa, o taumafaiga a le tagata lava ia i le faiva e foliga mai e faatauvaa i lana vaai. Peitaʻi, pe a tuufaatasi taumafaiga a le faitau miliona o auauna a Ieova, ua avatu ai se molimau i “atunuu uma.” (Mata. 24:14) Po o avea la tatou faiva o se faamanuiaga mai iā Ieova mo isi? Ioe, o la tatou feʻau e pei o le sau, e mālū, e faafouina ai, ma e tāua mo le ola!


text:
"The Unexamined Life is Not Worth Living." ~ Socrates
("O le Olaga e le Tauivi ma Filigā, e Leai Sona Aogā.")
Motuga'afa - (Cultural Tidbits)
I lenei taumafaiga, e mafai ona iai nisi o faamaumauga e le talitonuina ma lagolagoina e nisi o le ‘au faitau ona o nisi o faapogai - e pei o lenei: E iai le upu masani a le atunu’u “ E talalasi Samoa.” O lona uiga e iai nisi o talitonuga e taofi ese’ese iai le atunu’u. Talu ai ona o si o tatou atunu’u sa tele ina tu’ufofoga le tele o ona talatu’u ma talafaasolopito, sa le ‘asa ona iai ni 'ese'esega o upu ma tala ona e tofu lava le tagata ma lona taofi, manatu ma faauigaga. O nisi foi o taimi, sa tuufaasolo faaitu’au nisi o talatu’u. O lona uiga, sa tele ina suia nisi o tala tuufaasolo e i latou sa gafataulimaina lea faiva i ni faiga faa’au’au i lona nu’u, itumalo ma alalafaga poo aiga fo’i. O lea, e taumafai le tusitala ina ia faaaogaina manatu o loo taatele ma mafuli iai le tofa manino, poto lautele ma suesuega patino.
***************************************************
Lauga Fa'afetai ...
... sa tuuina i le ‘auvala’aulia o le fiafia sa faia mo Elder Letalu (Aukuso 26, 2014), i lona taliu mai i lana misiona
_______________________________
Oute manatu o le a le tu’ua faa-mafutaga tafatafamaogo le tatou afiafi. O upu masani fo’i a le atunu’u e ui ina faapopo aso ua a’o aso folau e le mafai ona tu’ua. O lona uiga poo a ni porokalama fuafuaina ma faataatia, e masani ona iai ni suiga e faapopo ma faafuase’i, ae e iai fo’i tulaga e le mafai ona suia pe soloia.
E faapena fo’i la i nisi o tulaga o le tatou tu ma agaifanua, ae maise le faaleoina o se loto ma se agaga faafetai mo se faaaloalo. O le pogai lea o lo’u toe soso atu, e pei ona tuuina atu i le taimi ua sola.
E le o toe na ma le laina, ua malama fo’i i ulugalu, O le to’atele o lo tou pa’ia ma lo tou mamalu ia o ni aiga ia i ma’ua ma le tina. Ae a lafalafa fo’i tuga, ua aiga e tasi i tatou uma i le Tala Lelei, lea ua mafua ai ona tatou penei, e patipatia le ta'avaoga ma le ta'aseega i le Tala’iga a le atali’i.
Peita’i, e ui fo’i i so tatou soo tulutulu ma faafaleve’a i lo tatou va nonofo, ae e le tuua ai i lalo o outou pa’ia ma outou sa - paia o aiga, nuu ma alalafaga, aua o le tagata ma lona tupuaga o le tagata foi ma lona faasinomaga. O lea, ta’oto faa-galu e le fati o outou sa ma faiga, ae maise ia te outou o ni o’u paolo ma faamalumaluga, ni o’u sao i malo. Tulou.
Faatulou atu fo’i i auauna a le Atua faapea tupu ma tamali'i ua tatou faatasi, i o outou sa faale-Talalelei ma mamalu faale-atunuu.
O pa’ia o Samoa, ia o le a faase’etuagalu; e le gafataulimaina e lo’u tagata ona taea pa’ia ia, ae le gata i lea, o loo iai laoa, maota ma malae o Samoa e agatonu ai pa’ia ia. Ae ta faapei ia o le upu nai Poutoa, ia taoama pa’ia ia ae lafo i matau le faatofala’iga aua le Atua ma lona finagalo. Lea e iai le aso.
Ae o le a se’i ta’utino le solo a le tamaloa, ma ou faapea atu - Faafetai, faafetai, faafetai tele lava.
Faafetai atu i lo tou maliu mai ma afifio mai. Faafetai i lo tou faamalo’ulo’u lo tou tutu la’au faamanuiti, ma lo tou taliaina aloa’ia o le valaau ma le faatalau’ula atu a i ma’ua ma le fanau. O lea ua maualuga ai le aso ona o lo tou amana'ia o le talo atu.
E le faagaloina fo'i faai’a i ola lo outou agalelei. E le ufiufia foi faamanugase lo tou alofa ma la tou foa’i, i soo lava se tulaga. Poo tupe, poo taumafa poo nisi lava faatinoga, ia toe faafetai ma faamalo atu. O ai le tagata ua e manatu ane ai? O upu masani, ia e sili le manuia o le foa’i nai le talia. Ia sautualasi ona faamanuia atu le Atua.
E talitonu fo’i le faamoemoe sa outou tagi ma faasagi i le Tama i le Lagi aua le manuia ma le saogalemu o ana auauna tala’i o ali’i ma tama’ita’i o loo tala faauto i itu e fia o le kelope, e aofia ai ma le atali’i lea. Faamalo ma faafetai i a outou faatoga ma talotaloga, ia outou tagisaga ma talosaga.
Ou te le toe tau selu pe faalalanu atu. E le toe tau ‘aufagaina fo'i le la’au ua ta tulaga. E iloa le tamali’i i ana taga o le tupu fo’i i ana aga.
Ona faata’i lea ma se matou tala, afai ua le so’o lou pale le tau lou titi, ia malu ave i fale i outou finagalo se taumafaiga vaivai a Letalu ma le aiga. Ua pu’upu’u si ota lima. Ae o le auganiga, ‘aua ne’i lia’iina i ala sota faatamala. Ia lililo fo'i faiva o Fiti. O se upu fo’i ua le tau tamali’i, ia alofa ma ia va'atele i outou finagalo.
Ia o si a'u toe pi'ioa atu lea i le ta aleaga i lenei afiafi. Sau se taimi tatou taumavae, ia alofa le Atua e puipui ma leoleo le toe taliu atu i aiga ma fanua. Tatou mavae lea i le mavaega nai le tai, a Taema ma Tilafaiga - Pe a ta fefulituaa’i, ia tumau lo ta fealofani.
Ia soifua ma ia manuia.
*****************************************************
‘Ula
O le ‘ula (faasolo) o se tasi o vaaiga masani i tagata Samoa, ae maise i taimi o ni faafiafiaga poo ni faatasiga aloa'ia. E tele mea ma fugala'au eseese e su'i ai ‘ula a tagata Samoa.
O le ‘autu ma faapogai o le tele o ‘ula ina ia teuteu ma faamatagofie ai se tagata i ni ona la'ei ma teuga. O le tele fo'i o ‘ula e eseese mea e faaaoga ma e faalagolago i lona faamoemoega. E pei o le ‘ula laufa'i e masani ona faaoga e taulele'a pe afai o lo'o faia lo latou tofi tautua. E faigofie ona fai, e na o le saesae lava pe nuti nuti le laufa'i ia asoa loa. O nisi ‘ula e faaaoga moso'oi manogi pe a faia ni fiafia pe faamanogi ai fo'i la'ei ma faamatagofie atili ai teuga a se tagata. E masani foi ona faaaoga ‘ula manogi nei i taga palolo. O nisi o ‘ula masani ua iai le ‘ula fala e foliga mai ua avea o se ‘ula ua patino i nisi o tagata iloga ma le ‘au mau tofi o le malo, e ui o le ‘ula lea sa tele lava ina ‘ulaina e tulafale poo ali'i fo'i ae maise i o latou faiva faa-faleupolu atoa ma taimi o ni tauaofiaga faale-aganu'u.
Ua iloga fo'i igoa o nisi o ‘ula patino e pei o nei:
Tuipapai – O le igoa lea e ave i le 'ula a le tupu ma se tamali'i
Fa'asolo – O le igoa o le 'ula a tulafale/tulatoa
Tuive'eve'e – O le igoa o le 'ula a le taupou poo se teine
Tinumasalasala – O le igoa lea o le 'ula a le manaia.
Nei te'i ua talanoa nisi e uiga i le tuive'eve'e poo le tuipapai, ona e taumate lea poo le a le uiga o nei upu. Ae ua masani lava tatou e faaaoga le upu "faasolo" e pei o se upu faaaloalo mo soo se ‘ula lava.
O le ‘autu masani lava la o se ‘ula e mo le faamatagofieina, e pei ona iai i nisi nei o alaga'upu
Ua ‘ula le aso - Ua matagofie le aso
Ua tepa i ‘ula tago i ‘ula - Ua matagofie mea uma
Ua maua ‘ula futifuti - O lona uiga ua maua se mea matagofie poo se manuia, ae toe faamele pe faaleaoga ma manatu faatauva'a pe faatalale iai.
Ua fa'aui le 'ula - Ua faae'e le suafa matai e se tama i sona atali'i poo se suli o le aiga, ae maise pe afai ua latalata ina maliu le tama.
"Ua feagai Vini ma Tapaga."
Main meaning: Ua tatou feiloa’i manuia.
Same as these:
Ua sau nei le vaa na tiu tau mai i le va’a na tau, o lea e mamau lago o le vaa na fao afolau.
Ua faafeagai sega’ula
Ua tatou feiloa’i i luma o le nu’u ae le o tua o le nu’u
Ua taunu’u le faamoemoe
Ua togi i le pa tau i le ‘ave.
E mafai fo’i ona faaaoga i nisi uiga ma faauigaga pei o nei.
1. E ui ina feagai Vini ma Tapaga, ia ae mamao lava fo’i ala.
E faaaoga pe afai i se taimi ua fia tuumuli ma faamavae ona e faapea lea, “Ia o le tonu, e ui lava fo’i e fia feagai pea Vini ma Tapaga, ia ae e fai fo’i si maomao o le matou pitonu’u. O le a matou sosola.”
"E ui ina felataa'i Vini ma Tapaga, ae mamao ala ma auala."
Same as: “E pipi’i tia ae mamao ala."
I aso o faia le faagatama a ali’i (high chiefs) o le seuga lupe sa iai tia seu e fausia i ma’a (stone foundations) e faaaogaina e tutu ai le ‘au seu. O nei tia e felataa’i ma masani ona pipi’i le isi tia i le isi, e mafai lava ona talanoa pe fesoota’i le ‘au seu a’o i le tumutumu o tia. Ae afai ae alu se tasi mai i le isi tia i le tia o lo’o soso’o, ia e mamao le ala ma le taamilosaga, o lea la "Pipi’i tia, ae mamao ala."
E faapena Vini ma Tapaga, e felataa’i pe a tu i Tapaga ae tilotilo i Vini, ae a mana’o la e alu i Vini, ia e mamao aua e 'aau pe alu foi i se va'a.
2. Faaaoga i ni upu e tapui ai se va.
Same as: E ui lava ina ta va faa-faleve’a ma so’o tulutulu, ia ae leaga e popo’e fo’i ona o nisi o tulaga e tusa i lo ta va nonofo.
3. Faaaoga fo’i i se tulaga e afei ma faamasuiga malie, faanofolelei ma faanofomalie ai se talanoaga.
Mo se faata’ita’iga a iai se faalapotopotoga poo se aiga fo’i ua faatasi mo se talanoaga e tau fofo ai se faafitauli, - aua e iai taimi e tafatafafuga (fealofani) ai le mafutaga, ia ae iai foi taimi e tafatafamaogo (le fealofani) ai - ia e mafai ona faatomua sau upu e faapea:
“Ia le tatou aiga, o le mea moni, e ui lava fo’i e feagai pea Vini ma Tapaga, ae e iai lava fo’i aso e sousou ai le sami/vasa o loo i lo la va. E ui la ina faamata mafana ma fealofani le tatou va nonofo, ia ae iai lava fo’i nai fesoua’iga i nisi o taimi.”
"Lauga" Faafetai i se Faaipoipoga
Here’s an example of a lauga faafetai (“faafetai”) at a typical LDS - or any other - wedding reception in an LDS cultural hall - or other setting. I have tried to present it in a more inclusive approach, and it can be modified to fit a particular occasion, setting or format.
Please note the difference between a “lauga” per se and a “lauga faafetai”, or just “faafetai” especially those delivered in church halls where the ward/congregation is the hosting party and the families responsible for the occasion (wedding, funeral, birthday, etc.) are the visitors/guests.
Certain parts or components of a traditional lauga (e.g. ‘ava, taeao, etc.) are omitted from a “faafetai” so a “faafetai” in occasions and settings cited above should be mentioned and delivered in its proper context. In that way, the “faafetai” will not be misconstrued with a typical “lauga” common among chiefs and orators in traditional settings.
(Note: Fictitious names are used in the sample. O igoa o loo faaaogaina o ni igoa fatu ae le o ni igoa o ni tagata patino.)
O se faafetai a le uarota/aulotu i le aiga e ona le faaipoipoga.
Ua uma le faafetai a le aiga, e aofia ai le faafetai i le epikopo (faife’au) ma le uarota faapea ma le sa faamauina le ulugali’i fou i le malumalu sa. E aofia ai i le faafetai a le aiga e ona le faaipoipoga ni faafitifitiga ma faalalolaloga e tusa ai ma taumafa ma nisi o sauniuniga ma faaaloaloga a aiga.
Ua tula’i le sui o le uarota e tali le faafetai (fetalaiga) ia ma ave fo’i sa latou faafetai i aiga e ona le faaipoipoga. O Lesala sa fai ma fofoga o le ulugali’i fou faapea le mamalu i aiga na lua.
Leo’o:
Ua faafetai ma faamalo saunoa i lau susuga Lesala, o le ua avea ma fofoga o le ulugali’i fou faapea fo’i le pa’ia i aiga-na-lua, ma le mamalu i lena itu o le tatou faatasiga. E faamalo atu i lou fofoga lafolafo ma le fetalaiga faaalualu. O lea ua matamio le maimoaga nai le Laulala ae silamatanonofo le maota o le Tuiaana. O lea ua faafofoga atu le pa’ia o loo e’e nei ma ua se taliga lava e fia faalogo e pei o le fetalaiga i le tauti’aga nai Utumalama le tuleiga ma le vagana. Ua motu fo’i la i le vailiuloa ma le sualiu le atu a le tautai matapalapala, ma ua tau fo’i i moana tau i vasa le tafe a le vai su’e ala i le fetalaiga matagofie.
Ae mapu ane ia i lou to’omau, alala ane i lou fala faasau, se’i o’u liliu ane se’i soalaupule ma se’i faa’une se faamanuiaga ma se tapua’iga a le uarota (aulotu) ia ma nisi fo’i o uarota o loo faatasi mai i le aso.
Ia, le uarota e, leai e le o se faatau, ua faasa mea na iinei i le laumua o le Ekalesia, e leai fo’i se vato’oto’o faale-atunu’u e faia i totonu o falelotu o le Ekalesia lenei, o lea na o na ou talosagaina sa tou faamanuiaga ma le tapua’iga.
Sulimatau
Leo’o, o le a avea ia a’u fai ma sui o le uarota e tuuina atu la matou faamanuiaga ia ma le matou tapua’iga. Alo i ou faiva, ia manuia le faafetai
Leo’o
Faafetai Sulimatau.
Ia le tafafia o uarota, o lena ua iina lea fo’i ua iinei le laumetoenuti ma le faavae o faameomoega faapenei i Utah nei. O le uarota ma lona tapu a uarota. Aumai sa tou faamanuiaga ma la tou tapua’iga.
Masina
Leo’o, alo i le faafetai, ia manuia
Leo’o
Faafetai Masina.
Faulolo
Leo’o, faafetai atu. Na pau lava le tulaga ua faate’ia ai lenei itu, ona o lau saunoaga e leai se va to’oto’o faale-atunuu i totonu o falelotu o le Ekalesia Mamona. Aisea?
Leo’o
Faulolo, faafetai atu. Talu ai ona o le manumanu i le taimi, tau ina ou faapu’upu’u atu faapenei, e le o se faatasiga faale-atunu’u poo se saofa’iga a matai lea e fai. Leai. E le o se nuu poo se itumalo fo’i lea e tauaofia, ae a la e alalala mai le susuga a le epikopo o le pule o le tausama’aga faapea ma nisi o le aufaigaluega a le Atua. Ae e mafai ona ta talanoa na ‘o ta’ua pe a mae’a e famalamalama ai lea tulaga.
Faulolo
Leo’o, o a’u o le Lufilufi, ia ae Leulumoega fo’i pe a lafalafa tuga ...O a’u e...
Leo’o
Faulolo, se malie maia, e pei a ona ou fai atu, se’i fai se saofa’iga a matai ona agatonu lea o lou Lufilufi ma lou Leulumoega. Faatili ou foe faa-faleupolu mo le a’e i maota, laoa ma malae o le atunu’u. O le fanua ma lona tapuafanua. O fanua nei o fanua tau le Atua, ma e tapu foi la e le perisitua.
Faulolo
Leo’o, e puipui e le aganu’u le Tala Lelei....ae ...
Leo’o
Faulolo, e manaia lou manatu, pau o lona, atonu e sa’o ae le a’o. Ae a lena e te saunoa lava iai, e puipui, ae le suitalaga pe suimomo’e pe uluto’oina fo’i e le aganu’u le tala lelei. E mafai lava ona tuto’atasi ma tuma’oti le Tala Lelei, ae maise ai le Ekalesia lenei ... Malie maia ....
Faulolo
Leo’o, tatou auai ia faapea ...
Leo’o
Ia faafetai atu Faulolo
Leo’o (cont’d) ... Ia Lesala, faamalie atu e tusa ai ma le tau numi o le fau poo le tau manunu fo’i o le toau i sa tou faafofoga. O upu masani, e tetele a Pesega ae matua lava i le O’o.
Faafetai
Ae oute le’i su’i tonu le mata o le niu pe faga tonu le malama, e mua’i ona ou faatulou i sa faale Tala Lelei ma pa’ia faale-atunu’u o le aufaigaluega totofi a le Atua, le susuga i le epikopo ma lona ofisa, faapea fo’i le pa’ia i le faamau faaipoipoga, i lo latou faatuna pa’ulia ma le faa-fale tulu’ia. E faatulou foi i le mamalu i uarota ma le loaloa o le auvala’aulia.
O pa’ia o le atunu’u, o le a e’e ia i lagi tapu, ma mautu atu i le usoga o le la matafaioi ma le la fatuaiga tausi. Faatulou atu fo’i i pa’ia i lena itu i aiga-na-lua ae maise le ulugali’i fou. (E mafai ona e faalagi aiga - faalupega o nuu o aiga na lua i le vaega lenei, faatasi ai ma igoa taupou (tama'ta'i faaipoipo) ma manaia (ali'i faaipoipo) pe afai e silafia, e ui lava ina e le tau faia ia faalagiga.)
Ae o le a le tunoa le faiva o le nu’u, o le a le moe fua fo’i Vaatausili i le ana. Ae e avea lo’u leo e fai ma afioga tau momoli i le susuga i le epikopo ma lona ofisa, le fai faaipoipoga ma le mamalu i le uarota ae faapea fo’i le lasilasi o le ‘au vala’aulia, e molimoli atu ma faaleo se faafetai faale lava, ae maise le faaleaua’ataina o le fetalaiga.
Muamua, e avatu sa matou faafetai i le ulugali’i fou ona o lea ua ua togi i le pa tau i le ‘ave e pei o le upu ia Atua ma Sa Asomua. Ua tini tauao le faamoemoe. E le se aso sa faafuaveta, ae o le aso sa fau po fau ao. Sa oulua tulitulimatagau le ufi a Sina, ma o lea ua taulau, ua taunu’u ma ua faatasia oulua i le feagaiga fou o le faaipoipoga e faavavau. Faamalo le usita’i ma le onosa’i. O nei aso ua le moe le fili, ua i so’o se mea lona alofilima tu’i tagata ma ana aafiaga tau faaosooso ma tau lamalama.
Faafetai fo’i i matua ma le mamalu i aiga-na-lua i le faatinoina o o outou faiva faatonutonu folau ma o tou faiva faa-matua moepo. Faafetai i fautuaga ma tima’iga mo le ulugali’i fou i taimi o tafaoga ma faamasaniga. Sa outou le faatamala, pe ‘alo i le ataata o le la’au ona o le alofa i alo ma fanau. Faafetai faamalo atu.
O le itu i le palapala a malo ma le titilavatoa, ia matou te le ma’oona a umu fu’e. Matou te le ufiufi fo’i la faamanugase pe faagalo faai’a i ola lo tou gapatia ma lo tou milomilosia. Faamalo le a’ao malosi. O lea ua tali le sua i auauna a le Atua taumamafa fo’i le mamalu i uarota. ‘ae ua goto uga fo’i le sa o le mamalu i le ‘auvala’aulia. Ua malie la le faga i Lalau ua malie le faga i Pa’au i lo tou masui ma lo tou ma’au
Ua le gata i ta’umafa ae ua e apaapa fo’i i le toga pa’ia, ua tatala ‘ie o auafa ua oia fo’i moegalafo ona o lo tou alofa ma lo tou agalelei. (E mafai - ae le fai a’i - ona faalagi toga a aiga/nuu i le vaega lenei.) Ae tainane fo’i le seleni mamala ua foa’i. Ua to’ele lou pale ua e sa’a faaoti fo’i le utu a le faimea. Se faamalo le faatamali’i, malo le faaeaea. O upu e fai i seuga, ua e togi le seu lagatila, ua e faapulou le tualima, malo faamalo fai o le faiva.
Lesala, o upu masani, e le toe tau faapaleina se tupu, e le toe tau faalae’ia fo’i le maa osofia. Matou te le toe tau selu pe faalalanu atu aua e iloa le tupu i ana aga faa-tupu o le tamali’i fo’i i ana aga faa-tamali’i. Matou te talitonu ua outou faia nei mea uma ona o lo tou silasila i le Atua ma lana galuega. Faafetai i le tautua matavela, faafetai le nofotuavae. Ia alofa le Atua pulepule tetele e toe faatutumu mea ua gaogao, ia faaifo atu faa-fuiniu i le lapalapa o faamanuiaga. Ae manatua ai pea upu silisili, e sili lava manuia o le foa’i nai le talia.
Ona faata’i lea ma sa matou faamatalaga, a sau se taimi ua talamea seu le seuga, seseu foi i fanua le aiga tautai ma le faatamasoali’iga, ia alofa le Atua e faamanuia atu i le ulugali’i fou. Ia fusia le mafutaga i le alofa ae faavae i mataupu moni o le Tala Lelei e pei ona osifeagaiga ai i le aso. Ia fua fo’i le niu, e le gata ina ia malu ma manuia aiga, ae ia sili ona aoga mo le Atua ma lana galuega. Faamanuia fo’i i le paia i aiga-na-lua. Ia mamao ni mala ma ni tuataafalu ae maise i le toe taliu i aiga ma alalafaga. Alofa le Atua e leoleo i magaala, ia malu fo’i peau o le vasa ma le ea i la outou folau ma faaopea.
Liliu mai i lenei itu, ia lagi e mama i le susuga i le epikopo ma lona ofisa faapea foi le susuga i le faamau faaipoipoga ae maise le mamalu o le auvala’aulia.
Ia aua fo’i ne’i solo le fue pe gau le to’oto’o i lau susuga Lesala. Maua pea le mau aua ou faiva faatausivaatele ma ou faiva faa-pola puipui.
Ae tatou taape ia i le taape a le fatuati, e taape nei ae toe ati foi taeao .... ...
Ia soifua ma ia manuia ......
Lesala:
Ua faamalo fekalai Leo’o. Ua leva ona ka fia soso aku a’o folau lou sa, ia ae popo’e le loko iga ge’i e faapea ua ou aleaga pi’iama. O le a le koe kiukalaloaiga fo’i la se upu poo se magaku, ae avaku le mea alofa lea a le ulugalii fou ma lau susuga e faaifo ai lou fofoga ..
Leo’o
Lesala. o le a ta la tasi ia ma ta se’elua i lou sa e pei ona e fetalai. Ae o le meaalofa lea, ua tele le fia tete’e ia ae ne’i e faapea ua ta le faaaloalo, ioe, e fai o faiva o pule, a’o faiva fo’i o faaaloalo ...ae faapegei ....
Lesala
Leo’o, faamolemole kalia le meaalofa a le ulugali’i ... ga e avaku faakakau mo kagaka e ko’alua, ... ia ka fekaui la i fafo pe a uma ....
Leo’o
Lesala, fai mai kala faaoga po gei ...o la’u pesto. E leai fo’i se mea o le a ka koe fekaui ai, ua fekaui so’o fo’i ...ka fekaui kaeao i le loku ..
Lesala
Oi, se faafekai pe a ua e koe alu i le loku ....
***********************************************************
O nisi nei o motuga’afa o faaupuga e faaaoga i se lauga poo ni tautalaga i ni nofoaga ma tulaga aloa’ia. O faaupuga o loo i lalo, e eseese mea o loo faatatau ma faamafuaina ai, ae e tutusa o latou uiga i lo latou faaaogaina. O le uiga faasafua e tasi o faaupuga nei, o se mea poo se tulaga ua lelei, matagofie ma atoatoa, ma ua le toe tau faailoaina pe faailoina. E masani ona faaaoga pe afai ua atoa pa’ia i se maota/laoa poo se tauaofiaga. O ni faaupuga faavi’ivi’i ma faane’ne’e.
Afai fo’i ua e mana’o e faaeaea ma faavi’ivi’i i se aiga ona ua lelei ma matagofie se taumafataga ma faagasologa uma o se faaipoipoga, se maliu poo se isi lava tulaga, ia e mafai fo’i ona e faaaogaina ai faaupuga nei, ae maise i se faiga faatomua (introductory) mo se vaega o lau faafetai/lauga.
1. E le toe taufaafuluina le sega’ula.
O le sega’ula o se manu e lanu mumu ma matagofie ona fulu.
2. E le toe tau faafuluina le pa sina o le gataifale.
Mafua’aga: Alofaga poo Tuliga Atu/Aku.
O pa (fish lures) e faaaoga e tautai, ae maise i alofaga (tuliga atu/aku), e masani ona fafau faaopoopo iai se fulu (feather) o se manu lele ina ia tosina gofie iai i’a (aku). Ae o le pa sina, e leai se fulu e faaopoopoina iai. O lona i’ila ma lona sinasina ua lava lea e iloa gofie ma tosina iai i’a.
3. E le toe tau faala’eia le ma’a osofia [a le tautai nofova’a].
Mafua’aga: Faiva o le Ta’i Fe’e.
O le ma’a osofia, o le ma’a ta’ife’e (octopus lure). E oso le fe’e ma pipi’i i le ma’a ta’ife’e. O le ma’a ta’ife’e e fafau ma teuteu lelei i ni teuga (la’ei) e faaono tosina gofie iai fe’e. O le ma’a osofia la o le ma’a lea e le tau teuteuina, ae e ‘aina tele.
4. E le toe tau aufagaina le la’au ua uma ona ta tulaga
O se la’au ae maise le niu, ua ta tulaga, o lona uiga ua uma ona ta (notch) ni tulaga e tu ai le vae o le o loo a’e i luga o lea la’au, ma e le toe mana’omia fo’i la se ‘aufaga (nonoaina o vae).
5. E le toe tau sulaina ie memea
O ‘ie memea o ‘ie toga ia e vaivai aua e nini’i le tosiina o le laufala/lau’ie, toe matagofie lona lalagaina, o ‘ie nei e matagofie, e le toe tau sulaina - O le uiga o le upu sula, pe a faaaoga i toga , e aofia ai le talaina o le “gafa” o le toga ma nisi faamatalaga ma ‘ai‘aiuliga e vivi’i ma faane’ene’e ai le toga, atoa ma lona igoa ia poo ai fo’i aiga e ana ma tausia le toga. O nei la mea uma e le tau faia pe afai o le ‘ie toga (‘ie Samoa) o se matua ‘ie vaivai ma le ageagea.
E mafai fo’i e oe lava ona fafau ni au alagaupu e pei o nisi nei o upu na ou faia lava e a’u
- E le toe tau faapaleina se tupu
- E le toe tau faamanogiina le laga’ali ma le moso’oi
Ae ia manatua, e tatau ona logolelei ma ia tonu ma talafeagai lona uiga ma uiga masani.
Faata’ita’iga:
I ni tauaofiaga masani, e mafai ona faaaogaina i se faiga faigofie faapenei:
“O pa’ia ma sa o lo tatou taeao, ia e leai, e le toe tau aufagaina le laau ua uma ona ta tulaga, ae a le afio o tupu ma tamali’i o faletua ma tausi, faapea fo’i le mamalu i le auaigaluega totofi a le Atua....”
*******************
Solo mo si o'u nu'u i mafatiaga o le galulolo
Ua galulu le ele’ele i le malama a’e o le taeao
Sa fememea’i tagata ma taufetuli solo ina ia sao
O nisi sa sulufa’i mamao i mauga ma le togavao
A’o le galu ua ia tuliloa atu ma tulitatao
Sa tau mai faa-i’a o le po, ae faa-manu poia i ofaga
Lo’u nuu ua faatauga ma uiga ‘ese lona faatafunaga
Ua motusia ai fo’i le mafana o le tele o mafutaga
Ae maise i ona pitonuu o Lata ma Lefaga
Le galu ua le fatisisina ae ua fati toto
Ua le taeao ono, ae taeao lua le faamomoiloto
Ua tagi tautala fo’i le teine o Fuluulalimatoto
Aua o lea ua sola nei le fai ae tu’u lona foto
Matautunaa’ai ua afea e le galu mapu’e o le vasa
Ina ua to le alititai ae faatama’i i le atufolasa
Ua tuufesili ai nei pe o se mala poo se sasa
Aue ita e, ua le magagana ae ua na’o le fasafasa
Le Natura ua faapei o se pelu faatauma’ai ona itu
Na te aumaia le fiafia, faapea foi ma le oti tu
O le olaga e fefiloi aso sousou ma aso malu
Ae o le saogalemu ma le filemu e maua lea ia Iesu
O o tatou mafatiaga, o’otiaga ma puapuaga
Ua uma ona Ia onosa’ia, ua uma ona Ia fa’amama
Ua na o Ia lava e pei ona molimau le Tusi Sa
Na te mafai ona faia aua “ua masani foi ma le tiga”
Pe sa i le oneone, sami poo luga fo’i o se la’au
Se tasi e pele o le aiga poo se tasi o le fanau
Ia manatua pea o Ia na mua’i tautau ma faalava’au
Ina ia ta maua le ola tumau ma le faaolataga e faavavau
E ui ina tafafao tama ae iai o latou tupu’aga
Ua lagona fo’i e Fatutoa la’i o lona faasinomaga
Si o’u nu’u e, e pele pea oe i le loto ma le agaga
Tepa ia i mauga ma le lagi mo so ta mapusaga ma toomaga
Falefia o Alii, Maopu, Tootoo, Suafa ma le Tofa i le Matua
Tatou afua le taeao o le Faamoemoe ma le Faatuatua
A pa’u ma to’eleele se fatu, e toe tupu olaola ma toe fua
E faapena si o tatou nuu pe a ‘au pea ma le Atua